Perolehan PPE secara darurat di Sabah diluluskan
Oleh KOSMO!

12 Oktober 2020, 8:56 pm
Oleh NUR SHARIEZA ISMAIL
PUTRAJAYA – Permohonan perolehan peralatan pelindungan peribadi (PPE) secara darurat di Sabah diluluskan Kementerian Kesihatan (KKM) di peringkat pusat bagi memastikan keperluan barisan petugas kesihatan di negeri itu sentiasa mencukupi dalam memerangi pandemik Covid-19.
Ketua Pengarah Kesihatan, Tan Sri Dr. Noor Hisham Abdullah berkata, keperluan perolehan bekalan PPE sememangnya dipantau rapat pada peringkat fasiliti negeri dan pusat dengan menggunakan pangkalan data pusat.
“KKM sememangnya akan terus memantau keperluan PPE dan buat masa ini bekalannya adalah mencukupi di seluruh hospital termasuk di Sabah. Pemantauan stok di semua hospital adalah penting.
“Peringkat pusat juga telah meluluskan perolehan PPE secara darurat, dan ini akan menambah keperluan PPE di Sabah,” katanya pada sidang akhbar secara maya menerusi Facebook Live KKM hari ini.
Noor Hisham berkata, terdapat 19 jenis PPE dan stok bagi kesemua PPE tersebut mencukupi untuk penggunaan antara dua hingga tiga bulan.

“Dari segi pengagihan logistik, kalau ada kekurangan kita akan melaksanakan pengagihan secepat mungkin,” katanya. – K! ONLINE


Dagangan borong, runcit rekod jualan RM111.4 bilion
Oleh KOSMO!

12 Oktober 2020, 9:18 pm
KUALA LUMPUR – Ekonomi negara terus menunjukkan tanda pemulihan dengan perdagangan borong dan runcit merekodkan nilai jualan berjumlah RM111.4 bilion pada Ogos 2020.
Meskipun merosot 2.3 peratus berbanding tempoh sama tahun lalu, prestasi tersebut merupakan pertumbuhan positif sebanyak 2.5 peratus berbanding Julai 2020.
Ketua Perangkawan, Datuk Seri Mohd. Uzir Mahidin berkata, nilai jualan itu merupakan angka tertinggi sejak pelaksanaan Perintah Kawalan Pergerakan disebabkan Covid-19, malah mengatasi jualan pada Februari lalu yang berjumlah RM109 bilion.
“Semua subsektor terus menunjukkan pemulihan didorong oleh kenderaan bermotor yang merekodkan pertumbuhan positif dua bulan berturut-turut pada satu peratus berbanding Ogos 2019.
“Perdagangan runcit turut berada di landasan pemulihan dengan -1.5 peratus tahun ke tahun daripada -3.8 peratus pada bulan sebelumnya, manakala perdagangan borong bertambah baik kepada -3.9 peratus pada Ogos berbanding daripada -4.5 peratus pada Julai 2020,” katanya menerusi kenyataan yang dikeluarkan di sini semalam.


Polis siasat Twitter Raja Farah Sofea
Oleh MOHD SHARKAWI LONDING

12 Oktober 2020, 10:10 pm
JOHOR BAHRU – Polis Johor menerima satu laporan berhubung kenyataan jelik yang dikeluarkan pemilik akaun Twitter Raja Farah Sofea yang didakwa mengaibkan kematian anggota Tentera Laut Diraja Malaysia (TLDM).
Ketua Polis Johor, Datuk Ayob Khan Mydin Pitchay berkata, polis sudah membuka kertas siasatan dan siasatan telah dijalankan bagi mengesan pemilik akaun Twitter tersebut.
“Ya, polis telah terima laporan berkenaan tindakan pemilik Twitter yang menggunakan nama Raja Farah Sofea di Ibu Pejabat Polis Daerah (IPD) Johor Bahru Utara (JBU),” katanya ringkas ketika dihubung pemberita di sini hari ini.
Kosmo! semalam melaporkan, Laskar Kanan Mohd. Rizal Suberi, 31, maut dalam satu nahas jalan raya yang membabitkan tiga kereta di Kilometer 4 Jalan Johor Bahru-Kota Tinggi berhampiran Plaza Pelangi di sini.
Bapa kepada tiga anak itu maut dalam kejadian pada pukul 8.30 pagi kelmarin apabila kereta Honda Accord dipandunya dirempuh Perodua Myvi sebelum kedua-dua kereta terbalik dan melanggar Proton Iswara.
Dalam kejadian itu, mangsa maut yang di tempat kejadian manakala dua pemandu lain termasuk pemandu Myvi mengalami cedera ringan.

Terdahulu, satu video sempat dirakam oleh seorang pemandu lain yang menunjukkan kereta Myvi dilihat memecut laju sebelum merempuh Honda Accord dipandu mangsa. – K! ONLINE.


‘Usikan’ jenama kegemaran rakyat Malaysia hadapi PKPB
Oleh KOSMO!

12 Oktober 2020, 11:54 pm
Oleh MOHD. HUSNI MOHD. NOOR
PUTRAJAYA –  Kerajaan baharu sahaja umumkan pelaksanaan Perintah Pergerakan Bersyarat (PKPB) di Lembah Klang hari ini namun, beberapa jenama produk kegemaran rakyat Malaysia mula ‘mengusik’ di media sosial.
Abang MILO menerusi akaun Twitter @MiloMalaysia meminta rakyat Malaysia supaya mendapatkan Milo ketika membeli barangan keperluan rumah.
“Bawa bertenang semua, PKPB baru sahaja diumumkan untuk orang Kuala Lumpur, Selangor dan Putrajaya.
“Abang MILO harap semua akan patuhi SOP yang ditetapkan, sebaiknya kita semua duduk di rumah saja lah. Jaga diri semua!,” katanya.
Sementara itu, Domino’s Pizza Malaysia menerusi hantaran di Facebook pula memperkenalkan perkhidmatan terbaharunya di restoran cawangan mereka iaitu pandu ambil.

“You yang cute tu! Jangan risau, Domino’s ada di sini.
“Dapatkan piza kegemaran korang tanpa perlu keluar dari kereta pun dengan servis Pandu Ambil, #SemestinyaLebihMudah!,” katanya.
Domino’s turut berkongsi video memaparkan cara-cara memesan piza dan pelanggan tidak perlu turun dari kenderaan sebaliknya pesanan akan dihantar terus ke kenderaan.
Turut berkongsi hantaran di Facebook adalah kumpulan masakan, Masak Apa Tak Jadi Hari Ini Official, [email protected] yang memuat naik gambar sebungkus roti Gardenia beserta tanda pagar #PKPB The War Begins – KL – Selangor – Putrajaya, 14 – 27 Oct 2020.
“Habislah roti Gardenia selepas ini. Adakah lori roti Gardenia bakal di ‘hijack’ tidak lama lagi.
“Sama-sama kita saksikan episod #PKPB The War Begins,” katanya.
Kerajaan hari ini mengumumkan pelaksanaan Perintah Kawalan Pergerakan Bersyarat (PKPB) di seluruh Selangor, Wilayah Persekutuan Kuala Lumpur dan Putrajaya berkuat kuasa 14 hingga 27 Oktober depan.
PKPB turut dilaksanakan di seluruh Sabah mulai tengah malam ini hingga 26 Oktober depan. – K! ONLINE


Sekolah tutup libatkan 1.7 juta pelajar
Oleh NOR IDAYU BOSRO

12 Oktober 2020, 10:46 pm
KUALA LUMPUR – Sebanyak 2,797 buah institusi pendidikan yang berdaftar dengan Kementerian Pendidikan (KPM) di Sabah, Selangor, Kuala Lumpur dan Putrajaya ditutup berikutan pelaksanaan Perintah Kawalan Pergerakan Bersyarat (PKPB).
KPM dalam satu kenyataan berkata, penutupan institusi pendidikan itu melibatkan 1.7 juta murid dan pelajar.
Menurut kenyataan itu, penutupan institusi pendidikan itu melibatkan 935,984 murid dan pelajar di negeri Selangor termasuk sekolah-sekolah di mukim Klang dan Petaling yang telah ditutup lebih awal.
“Bermula Rabu ini hingga 27 Oktober penutupan juga melibatkan 344 buah institusi pendidikan di Kuala Lumpur serta 29 buah institusi pendidikan di Putrajaya yang masing-masing membabitkan 254,639 dan 31,917 murid.
“Sementara di Sabah, penutupan institusi pendidikan melibatkan 1,336 buah premis melibatkan sejumlah 511,349 pelajar bermula esok hingga 26 Oktober depan,” katanya.
Katanya, ini termasuk institusi yang telah ditutup di daerah-daerah yang dikenakan PKPB di Sabah sebelum ini.

Institusi pendidikan yang terlibat di keempat-empat negeri itu termasuk tadika, sekolah harian, sekolah berasrama penuh, sekolah swasta, Kolej Vokasional, Kolej Matrikulasi dan Institut Pendidikan Guru (IPG).
Penutupan itu juga akan melibatkan institusi pendidikan di bawah KPM yang mempunyai asrama. – K! ONLINE


Empat lagi sekolah di Kedah diarah tutup
Oleh KOSMO!

12 Oktober 2020, 7:00 pm
Oleh JAMLIAH ABDULLAH
ALOR SETAR – Empat lagi sekolah di negeri ini diarah tutup selama tujuh hari bermula hari ini dan esok akibat jangkitan Covid-19 dalam kalangan pelajar dan gurunya.
Sekolah Kebangsaan (SK) Kampong Gelam dan Sekolah Menengah Kebangsaan (SMK) Sultanah Asma di sini ditutup bermula hari ini hingga 18 Oktober manakala penutupan SK Dalam Wang dan SK Kuala Ketil di Baling dekat sini bermula esok hingga 19 Oktober ini.
Surat arahan penutupan empat sekolah tersebut yang bertarikh semalam dan hari ini itu dikeluarkan Jabatan Pendidikan Negeri (JPN) Kedah kepada guru besar dan pengetua sekolah terlibat.
Surat berkenaan memaklumkan penutupan sementara sekolah adalah bagi membolehkan kerja-kerja pembersihan dan sanitasi dijalankan.
JPN dalam surat itu juga meminta guru besar dan pengetua memastikan semua guru melaksanakan pengajaran dan pembelajaran (PdP) di rumah berdasarkan kesesuaian serta keupayaan akses kepada komunikasi pelajar sepanjang tempoh penutupan sekolah.

Difahamkan, hampir 2,000 pelajar terlibat dalam penutupan empat sekolah tersebut.
Sementara itu, Exco Pendidikan negeri, Datuk Najmi Ahmad berkata, JPN telah menggariskan beberapa kaedah PdP kepada pelajar.
“Pertamanya, para guru menyediakan bahan kemudian diletakkan di satu tempat khas yang disediakan sekolah.
“Waris yang hadir akan dipastikan mengikut prosedur operasi standard (SOP) dengan pelajar tidak dibenarkan hadir bersama waris,” katanya.
Ujarnya, kaedah kedua adalah PdP secara dalam talian yang mana ia menjadi kaedah diterima pakai dan dilaksanakan semasa Perintah Kawalan Pergerakan yang lepas.
“Bagaimanapun saya mencadangkan agar sesi PdP pelajar sepanjang tujuh hari sekolah ditutup ialah melalui kaedah dalam talian sepenuhnya.
“Ini dapat meringankan beban para waris, mereka tidak lagi perlu ke sekolah dalam tempoh penutupan sekolah,” tambahnya.-K! ONLINE


Bangladesh akan gantung perogol
Oleh KOSMO!

12 Oktober 2020, 7:43 pm
DHAKA – Bangladesh memperkenalkan hukuman mati terhadap jenayah rogol hari ini susulan protes beberapa hari yang tercetus akibat serangan seksual di negara itu, kata kerajaan.
Demonstrasi diadakan di seluruh Bangladesh selepas rakaman video mengerikan menunjukkan sekumpulan lelaki menanggalkan pakaian dan menyerang seorang wanita tular di media sosial.
Klip video tersebut mencetuskan kemarahan rakyat negara Asia Selatan itu dengan aktivis-aktivis berkata, hanya segelintir mangsa serangan seksual mendapat keadilan.
Perdana Menteri, Sheikh Hasina juga berdepan kemarahan dalam kalangan ahli-ahli politik parti pemerintah yang menganggap beliau bersikap menutup mata sebelum kerajaannya meluluskan usul hukuman mati dalam satu mesyuarat di Dhaka hari ini.
Menteri Kehakiman, Anisul Huq memberitahu agensi berita AFP bahawa undang-undang itu akan ditandatangani oleh Presiden dan berkuat kuasa hari ini.
Sebelum ini, hukuman maksimum untuk jenayah rogol adalah penjara seumur hidup.

Sementara itu, tunjuk perasaan di pusat bandar Dhaka diteruskan hari ini di sebalik hujan lebat dengan beratus-ratus orang mengecam penangkapan beberapa pemimpin pelajar oleh pihak berkuasa yang cuba menamatkan demonstrasi itu.
Bangladesh telah melaksanakan hukuman gantung terhadap 23 orang sejak 2013, manakala sekurang-kurangnya 1,718 orang sedang menunggu hukuman tersebut. – AFP


Permintaan perlahan pengaruhi Marine & General
Oleh MUHAMMAD IKHWAN IDERIS

12 Oktober 2020, 8:52 pm
KUALA LUMPUR – Syarikat logistik marin, Marine & General Bhd. (Marine & General) menjangkakan aktiviti penerokaan dan penggerudian dalam sektor minyak dan gas hanya akan kembali meningkat menjelang suku kedua tahun hadapan.
Menurut kenyataan yang dikeluarkan syarikat,  meskipun banyak syarikat minyak telah meneruskan program penerokaan dan penggerudian pada tahun 2018, namun penurunan harga minyak baru-baru ini telah mengakibatkan sejumlah syarikat mengurangkan perbelanjaan modal mereka.
“Menjelang suku ketiga 2020, terdapat penurunan ketara dalam projek penerokaan dan penggerudian, seterusnya mengurangkan permintaan untuk kapal sokongan luar pesisir (OSV).
“Dengan kira-kira 40 peratus daripada armada OSV daripada bahagian huluan syarikat memfokuskan segmen ini, dijangkakan penggunaan kapal untuk bahagian ini merosot bagi tahun kewangan 2020/2021,” katanya bersempena  Mesyuarat Agung Tahunan Marine & General yang diadakan di sini semalam.

Berhubung prospek bahagian hiliran, syarikat berkata, permintaan bagi kapal tangki kimia dan produk petroleum bersih (CPP) akan bergantung kepada permintaan berterusan untuk produk petroleum.
Menurutnya, impak ekonomi daripada Covid-19 akan memberi kesan yang signifikan terhadap permintaan keseluruhan menuju ke hadapan.

“Dalam pasaran ASEAN yang merupakan kawasan operasi utama kapal tangki bersaiz sederhana kami, permintaan pasaran yang lebih rendah boleh menyebabkan produk petroleum diperdagangkan dalam kargo yang lebih kecil.
“Ini sangat sesuai untuk kapal bersaiz sederhana syarikat dan mungkin akan menghasilkan permintaan yang lebih stabil untuk kapal tangki,” katanya.


PKPB: Semua perkhidmatan kerajaan tetap beroperasi
Oleh NOR IDAYU BOSRO

12 Oktober 2020, 7:54 pm
PUTRAJAYA – Semua perkhidmatan kerajaan tetap beroperasi sepanjang pelaksanaan Perintah Kawalan Pergerakan Bersyarat (PKPB) di seluruh Selangor, Kuala Lumpur dan Putrajaya yang berkuat kuasa pada 14 hingga 27 Oktober depan.
Ketua Setiausaha Negara, Tan Sri Mohd Zuki Ali dalam satu kenyataannya berkata, penjawat awam akan mengadaptasi sistem penggiliran dan bekerja dari rumah mengikut keperluan dengan mengambil kira kebajikan mereka.
Beliau berkata, ketua jabatan dikehendaki mematuhi Surat Edaran Jabatan Perkhidmatan Awam Rujukan JPA.SARAAN(S)256/6/31JLD.6(6) bertarikh 2 Mei 2020.
“Ketua jabatan hendaklah menggunakan kebijaksanaan dan pertimbangan sewajarnya di samping memastikan semua prosedur operasi standard (SOP) keselamatan dan kesihatan dipatuhi sepenuhnya.
“Ini termasuklah melaksanakan saringan suhu badan, mengamalkan penjarakan fizikal, memakai pelitup muka dan menyediakan cecair pembasmi kuman.
“Pelaksanaan ini turut diguna pakai bagi mana-mana kawasan yang diisytiharkan PKPB,” katanya.

Mohd Zuki berkata, penggunaan aplikasi dalam talian juga perlu diberi keutamaan bagi meminimumkan perkhidmatan secara bersemuka seperti perkhidmatan kaunter dan mesyuarat, selari dengan amalan penjarakan fizikal.
“Majlis Keselamatan Negara (MKN) akan mengeluarkan SOP secara terperinci dalam masa terdekat,” katanya.
Menteri Kanan (Keselamatan), Datuk Seri Ismail Sabri Yaakob hari ini berkata sidang khas MKN bersetuju melaksanakan PKPB di Selangor, Kuala Lumpur dan Putrajaya selepas mendapat nasihat Kementerian Kesihatan (KKM) dan mengambil kira peningkatan kes dan penularan Covid-19 seperti di Klang, Daerah Petaling serta Gombak. – K! ONLINE


Wanita sarat mengandung, suami ditahan mencuri
Oleh KOSMO!

12 Oktober 2020, 8:15 pm
Oleh ASLIZA MUSA
BATU GAJAH – Seorang wanita sarat mengandung sembilan bulan ditangkap bersama suaminya kerana mencuri di sebuah pasar mini di Lebuh Dewangsa di sini hari ini.
Wanita berusia 20 tahun yang merupakan seorang suri rumah itu ditahan bersama suaminya berusia 29 tahun di rumah mereka di Desa Changkat di sini pada pukul 12.15 tengah malam.
Ketua Polis Daerah Batu Gajah, Asisten Komisioner Ahmad Adnan Basri berkata, tangkapan dilakukan setelah pihaknya menerima laporan daripada pengadu yang merupakan pekerja di pasar mini berkenaan semalam.
Katanya, pasangan suami isteri itu disyaki mencuri beg pinggang milik pengadu berusia 21 tahun yang diletakkan di belakang kaunter pembayaran.
“Kehilangan beg itu disedari pengadu pada pukul 4 petang kelmarin, ketika dia mahu mengambil wang untuk membeli minuman.

“Pemeriksaan televisyen litar tertutup (CCTV) mendapati beg tersebut telah diambil seorang pelanggan wanita di mana suspek membawa beg tersebut ke bahagian belakang kedai sebelum menyorokkannya di dalam baju mengandung,” katanya di sini hari ini.
Menurut beliau, anggaran kerugian yang dialami mangsa berjumlah RM400 termasuk telefon bimbit dan wang tunai berjumlah RM130.
Katanya, operasi mengesan kedua-dua suspek segera dijalankan sebelum berjaya diberkas hari ini dengan kesemua barang yang dicuri berjaya dirampas kecuali wang tunai RM130.
“Hasil siasatan awal, pasangan suami isteri yang mempunyai rekod lampau bersabit kes jenayah itu mengaku terlibat dengan kes yang disiasat.
“Kedua-dua mereka direman hari ini di Mahkamah Majistret Batu Gajah di mana suami suspek direman tiga hari manakala wanita yang sarat mengandung itu direman sehari sahaja,” katanya. – K! ONLINE


Norizam lunas gaji pemain TRW hingga hujung musim
Oleh KOSMO!

12 Oktober 2020, 8:02 pm
Oleh YATIMIN ABDULLAH
BARISAN pemain Kelantan FC menarik nafas lega selepas pemilik pasukan, Norizam Tukiman atau Zamsaham sudah melunaskan semua bayaran gaji barisan pemain dan pegawai The Red Warriors (TRW) sehingga akhir musim.
Pengurus Operasi Team Red Warriors Sdn. Bhd (TRW Sdn. Bhd), Jamilulail Jamiludin berkata, caruman Kumpulan Wang Simpanan Pekerja (KWSP) dan Pertubuhan Keselamatan Sosial (Perkeso) turut dijelaskan oleh usahawan dan pakar pelaburan itu.
Menurutnya, kesemua bayaran itu dilunaskan sejurus Norizam mengambil alih pasukan Kelantan FC menerusi langkah penswastaan yang ditetapkan oleh Persatuan Bola Sepak Malaysia (FAM) dan Liga Bola Sepak Malaysia (MFL).
“Ini adalah salah satu usaha yang kita ambil bagi memastikan kebajikan pemain Kelantan FC terbela.
“Secara tidak langsung ia membuktikan kesungguhan Norizam untuk memastikan Kelantan FC bebas daripada bebanan hutang yang boleh memberikan impak negatif pada nama baik pasukan,” katanya.

Jamilulail berkata, pendekatan itu juga mampu meningkatkan lagi motivasi pemain menjelang saingan Piala Malaysia pada 20 Oktober depan.
Katanya, dia yakin pemain akan lebih fokus tidak lagi perlu memikirkan soal masalah gaji yang sering menghantui mereka sebelum ini.
“Saya optimis, Kelantan mampu melangkah lebih jauh dalam saingan itu nanti. Jadi saya berharap pemain dapat memberikan persembahan terbaik sebagai tanda terima kasih di atas usaha yang telah dilakukan oleh pemilik Kelantan FC,” ujarnya. – K! ONLINE


Pujuk isteri sampai terbakar rumah
Oleh KOSMO!

12 Oktober 2020, 7:43 pm
Oleh IVAN AMIRUL
KOTA KINABALU – Tindakan seorang lelaki cuba memujuk isterinya dengan membakar sekeping kertas sebelum menyelitkan di bawah pintu membawa padah apabila mengakibatkan kebakaran dalam kejadian di Flat Kepayan Rigde malam semalam.
Idea digunakan lelaki berumur 54 tahun itu turut menyebabkan isterinya melecur terkena api.
Dalam kejadian sekitar pukul 11 malam itu, mangsa berumur 48 tahun melecur dibahagian leher dan kini mendapatkan rawatan di Hospital Queen Elizabeth II (HQE II).
Ketua Polis Daerah Kota Kinabalu, Asisten Komisioner Habibi Majinji berkata, siasatan mendapati mangsa dan suaminya minum minuman keras bersama-sama di rumah berkenaan sejak jam 3 petang hari yang sama.
“Berlaku pertengkaran mulut antara mereka menyebabkan mangsa merajuk dan terus menguncikan diri di dalam bilik tidur rumah berkenaan.

“Suspek cuba memujuk mangsa untuk membuka pintu bilik namun isterinya tetap berkeras enggan membuka pintu,” katanya ketika dihubungi hari ini.
Suspek kemudiannya bertindak membakar sekeping kertas yang diselitkan di ruang bawah pintu bagi menakutkan mangsa supaya keluar dari bilik.
Mangsa difahamkan dalam masa sama meletakkan sehelai kain di ruangan pintu untuk menghalang suspek daripada memasukkan kertas yang dibakar ke dalam bilik.
“Bagaimanapun, tindakan mereka itu mengakibatkan berlaku kebakaran di bilik berkenaan sehingga menyebabkan kecederaan.
“Siasatan lanjut mendapati hanya mangsa dan suspek berada di rumah manakala anak mereka keluar bekerja sewaktu kejadian,” katanya.
Katanya suspek berjaya ditahan di tempat kejadian pada pukul 11.30 malam dan dibawa ke Balai Polis Tanjung Aru untuk tindakan lanjut
Habibi berkata, siasatan lanjut sedang dijalankan mengikut Seksyen 435 Kanun Keseksaan. – K! ONLINE


Peluru perang dunia kedua ditemui dalam tandas
Oleh KOSMO!

12 Oktober 2020, 8:10 pm
Oleh IVAN AMIRUL
LABUAN – Beberapa objek dipercayai peluru lama ditemui dalam tandas awam Anjung Ikan Bakar, Kampung Lubok Temiang hari ini.
Dalam kejadian pukul 9 pagi itu, pekerja wanita Perbadanan Labuan mendakwa menemui peluru terbabit yang ditinggalkan di atas lantai ketika melakukan rutin pembersihan di tandas awam berkenaan.
Ketua Polis Daerah Labuan, Superintendan Muhamad Farid Ahmad berkata, sepasukan polis dikerah ke lokasi kejadian untuk menjalankan siasatan sejurus menerima laporan.
“Siasatan awal mendapati sebanyak 22 butir peluru berukuran 7.62 mm dan dua butir lagi berukuran 20 mm ditinggalkan di atas lantai tandas terbabit.
“Keadaan peluru itu masih disaluti tanah dan berkarat dipercayai dijumpai di tempat lain sebelum ditinggalkan di dalam tandas,” katanya dalam kenyataan media hari ini.

Katanya semua peluru berkenaan dipercayai peninggalan perang dunia kedua dan siasatan lanjut masih diteruskan
Sementara itu, Muhamad Farid menasihatkan orang awam yang menjumpai sebarang objek mencurigakan perlulah memaklumkan segera kepada pihak polis untuk tindakan lanjut. – K! ONLINE


Pencapaian membanggakan buat Terengganu FC
Oleh MUHAMMAD ZUHAILY BADLISHAH

12 Oktober 2020, 8:07 pm
KUALA LUMPUR – Ketua jurulatih Terengganu FC (TFC), Nafuzi Zain amat berbangga dengan kejayaan anak-anak buahnya menamatkan saingan Liga Super di kedudukan ketiga musim ini.
Kejayaan itu hadir selepas TFC berjaya menjinakkan Pahang 2-1 di Stadium Sultan Mizan Zainal, Kuala Terengganu dan turut dibantu dengan kekalahan 2-3 Perak kepada Kedah di Ipoh dalam satu lagi aksi berlangsung malam kelmarin.
“Tempat ketiga ini adalah pencapaian luar biasa bagi saya sebagai jurulatih muda yang kurang pengalaman dan masih belajar dalam saingan Liga Super.
“Saya sangat bersyukur dengan kemenangan yang sangat bermakna ini kerana ia bukan mudah dilakar ke atas pasukan hebat seperti Pahang.
“Saya amat berbangga dengan kesungguhan ditunjukkan para pemain terutama dalam separuh masa kedua. Mereka memastikan kemenangan buat Terengganu sekali gus meraih tempat ketiga Liga Super musim ini,” katanya.
Pada aksi tersebut, skuad Penyu ketinggalan terlebih dahulu pada minit ke-12 menerusi jaringan cantik pemain muda Pahang, Nik Muhammad Sharif Mohd. Lazim.

Bagaimanapun, Terengganu bangkit memastikan kemenangan ke atas skuad Tok Gajah dengan dua gol masing-masing dalam babak pertama dan kedua melalui Dominique Da Sylva serta kapten pasukan, Lee Tuck.
Kejayaan itu pastinya meningkatkan moral dan semangat barisan pemain TFC untuk meraih pencapaian lebih membanggakan dalam saingan Piala Malaysia yang akan berlangsung 25 Oktober ini. – K! ONLINE


Kereta rempuh gerai salai
Oleh KOSMO!

12 Oktober 2020, 8:03 pm
Oleh NOR AINNA HAMZAH
REMBAU – Seorang peniaga ikan salai di Gerai Majlis Daerah Rembau (MDR) Kampung Sungai Layang, dekat sini, terkejut apabila kedai yang diusahakan sejak lebih 12 tahun lalu dirempuh sebuah kereta jenis Perodua Kancil, awal pagi tadi.
Peniaga berkenaan, Hasiah Harun, 57, berkata, dia mendapat tahu mengenai insiden berkenaan kira-kira pukul 12.20 tengah malam dari rakan peniaga di lokasi berkenaan dan bergegas ke lokasi kejadian bagi melihat keadaan kedainya itu.
Menurutnya, sebaik tiba, dia melihat kereta berkenaan telah merempuh ruangan salai di hadapan kedai dan dua lagi kedai juga turut terkena tempias kerosakkan dari rempuhan berkenaan.
“Selama saya meniaga belum pernah lagi berlaku kejadian kereta merempuh kedai di sini. Susulan kejadian ini, tiga khemah berpayung rosak, satu kanopi rosak dan dua tempat menyalai juga runtuh.
“Peniaga yang meletakkan kenderaan di gerai juga kemek pintu keretanya kesan dari rempuhan berkenaan,” katanya ketika ditemui di lokasi kejadian, di sini hari ini.

Hasiah berkata, dia bagaimanapun berasa lega apabila yang melanggar gerai berkenaan mahu bertanggungjawab dan membayar segala kerosakan.
“Tempat menyalai bukanlah murah, jadi bila dia mahu tanggungjawab saya rasa lega dan perniagaan salai ini akan dibuat kembali sebaik sahaja ia siap dibaiki semula,” katanya. – K! ONLINE


Harap warga Wilayah Persekutuan tabah hadapi PKPB – Annuar Musa
Oleh KOSMO!

12 Oktober 2020, 6:38 pm
Oleh MOHD. HUSNI MOHD. NOOR
PUTRAJAYA – Warga Wilayah Persekutuan diminta supaya tabah dan sabar mengharungi tempoh pelaksanaan Perintah Kawalan Pergerakan Bersyarat (PKPB) di Wilayah Persekutuan Kuala Lumpur dan Putrajaya mulai Rabu ini.
Menteri Wilayah Persekutuan Tan Sri Annuar Musa berkata, pelaksanaan PKPB penting bagi memutuskan rantaian Covid-19 khususnya di Wilayah Persekutuan.
Beliau berkata, PKPB sudah pasti menjejaskan kehidupan warga kota sekali lagi.
“PKPB sekali lagi bagi Wilayah Persekutuan Kuala Lumpur dan Putrajaya. Saya berdoa ke hadrat Allah S.W.T agar warga Wilayah Persekutuan melalui cabaran ini secara bersama, penuh tabah serta kesabaran.
“Kita akan tumpukan usaha memutuskan rantaian Covid-19 sekali lg,” katanya menerusi ciapan di Twitter, sebentar tadi.

Katanya, kementeriannya juga akan memperkenalkan pakej WilayahCakna 3.0 dalam masa terdekat yang bakal memberi tumpuan kepada golongan berpendapatan rendah khususnya di Wilayah Persekutuan.
Selain itu, Annuar berkata, beliau juga mahu semua saluran media termasuk radio dan televisyen untuk siarkan segala prosedur operasi standard (SOP) dan peraturan dengan jelas bagi mengelak kekeliruan.
“Jangan berulang kes SOP balik dari Sabah. Akibat ramai kurang faham, yang patuhi SOP pun dilabel tidak patuh dan ‘double standard’,” katanya.
Menurutnya lagi, beliau akan kembali mempengerusikan Jawatankuasa Kerja Keselamatan Negeri setiap hari bersama ketua-ketua jabatan dan membantu pelaksanaan PKPB di Wilayah Persekutuan.
Mesyuarat khas Majlis Keselamatan Negara (MKN) hari ini memutuskan pelaksanaan PKPB di seluruh negeri Sabah, Selangor, Wilayah Persekutuan Kuala Lumpur dan Putrajaya selama 14 hari berkuat kuasa tengah malam ini dan esok.
Arahan PKPB di seluruh Selangor, Wilayah Persekutuan Kuala Lumpur dan Putrajaya akan berkuat kuasa mulai 14 hingga 27 Oktober ini. – K! ONLINE


563 kes Covid-19, enam kluster lagi dikesan
Oleh KOSMO!

12 Oktober 2020, 6:43 pm
Oleh SITI A’ISYAH SUKAIMI
PUTRAJAYA – Sebanyak 563 kes baharu Covid-19 dilaporkan hari ini termasuk daripada enam kluster baharu menjadikan jumlah kes positif sebanyak 16,220 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 562 kes adalah penularan tempatan manakala satu kes import.
“Empat kluster baharu yang dilaporkan di Selangor dan Kuala Lumpur hari ini ialah Kluster Baiduri dengan 10 kes, Kluster Bah Perdana (lapan), Kluster Bah Kasturi (empat) serta Kluster Bah Tropicana (satu).
“Dua kluster lain ialah Kluster Kolong di Sabah (empat kes) dan Kluster Rinting di Johor (dua kes),” katanya.
Beliau berkata demikian pada sidang akhbar secara langsung di Facebook Live Kementerian Kesihatan (KKM) di sini hari ini.

Noor Hisham berkata, dua lagi kematian berkaitan Covid-19 dilaporkan menjadikan sebanyak 159 kes kematian sehingga kini dan kesemuanya direkodkan di Sabah. – K! ONLINE


Kerajaan negeri terkejut, hantar cadangan kepada MKN
Oleh KOSMO!

12 Oktober 2020, 6:57 pm
Oleh MOHAMAD NAUFAL MOHAMAD IDRIS
SHAH ALAM – Pengumuman Perintah Kawalan Pergerakan Bersyarat (PKPB) di seluruh negeri Selangor bermula Rabu ini mengejutkan kerajaan negeri.
Menteri Besar Selangor, Datuk Seri Amirudin Shari berkata, ini berikutan hanya Klang, Gombak, Hulu Langat dan sebahagian Petaling yang mempunyai bilangan kes yang membimbangkan.
Katanya, daerah itu diperolehi susulan keputusan Mesyuarat Majlis Keselamatan Negeri (MKN) Selangor bersama dengan Jabatan Kesihatan Negeri Selangor (JKNS), Polis Diraja Malaysia (PDRM), Angkatan Tentera Diraja Malaysia (ATM) dan lain-lain agensi berhubung pelaksanaan PKPB di daerah Petaling.
“Secara konsensus kerajaan negeri melihat ada beberapa cadangan-cadangan tertentu yang boleh dikemukakan kepada MKN untuk dipertimbangkan.
“Kerajaan Negeri berpandangan bahawa beberapa kawasan yang masih dikategorikan zon hijau dan kuning seperti Sabak Bernam dan Kuala Selangor adalah masih terkawal,” katanya dalam kenyataan di sini hari ini.

Sehubungan itu, Amirudin menegaskan kerajaan negeri akan menghantar cadangan balas kepada pihak MKN dengan segera agar dapat diberi pertimbangan semula.
“Kerajaan negeri berharap semua pihak bersedia dengan perubahan ini agar bersama berjaya mengawal penularan wabak Covid-19.
“Kita juga sangat menghargai komunikasi krisis yang lebih efektif dan konklusif melibatkan semua pihak agar sebarang ketetapan yang diambil tidak menghasilkan sebarang bentuk ketidaktentuan pelaksanaan yang akan memberi impak kepada petugas barisan hadapan, rakyat lebih-lebih lagi pengusaha industri kecil dan sederhana,” katanya.
Terdahulu, Menteri Kanan (Keselamatan), Datuk Seri Ismail Sabri Yaakob mengumumkan PKPB akan dilaksanakan di Selangor, Kuala Lumpur dan Putrajaya berkuat kuasa pukul 12.01 tengah malam Rabu ini hingga 27 Oktober depan.
Pelaksanaan PKPB itu selepas mengambil kira peningkatan dan penularan kes Covid-19 yang berlaku seperti di Klang dan di Gombak serta dearah-daerah lain. – K! ONLINE


Dakwaan pelajar sekolah positif Covid-19 tidak benar
Oleh KOSMO!

12 Oktober 2020, 6:12 pm
Oleh MOHAMAD FAHD RAHMAT
BATU PAHAT – Penduduk Tongkang Pechah di sini lega selepas khabar angin seorang murid Sekolah Kebangsaan Seri Binjai (SKSB) berisiko dijangkiti Covid-19 tidak berasas.
Yang Dipertua Persatuan Ibu Bapa dan Guru (PIBG) SKSB, Md. Zaki Helmi Sanip berkata, keputusan ujian calitan Covid-19 terhadap murid berkenaan adalah disahkan negatif pagi ini.
“Ujian swab Covid-19 bagi murid SKSB dan ibunya yang juga kepada kontak rapat pesakit Covid-19 adalah negatif setelah saya dan guru besar SKSB mendapatkan kenyataan ini dengan menelefon Pihak Kementerian Kesihatan (KKM) Batu Pahat pagi tadi.
“Mereka telah disahkan negatif Covid-19 pada ujian swab kali pertama ini. Maklumat ini adalah untuk menghilangkan rasa kebimbangan dikalangan ibu bapa atau penjaga dan pelajar untuk ke sekolah,” katanya ketika dihubungi hari ini.
Jelasnya, yang juga Pengerusi Badan Kebajikan Sekolah Agama Seri Binjai dan YDP PIBG Sekolah Menengah Kebangsaan Tunku Putra, ekoran khabar angin itu kira-kira 2,000 murid dan pelajar ketiga-tiga sekolah itu tidak bersekolah sejak semalam hingga hari ini.

Katanya, bagaimanapun pihaknya menjangkakan sesi persekolahan akan diteruskan seperti biasa esok.
“Saya memohon supaya jangan dengar, tularkan atau kirimkan apa jua info yang diterima jika tidak pasti.
“Pastikan dahulu punca atau kesahihan sesuatu berita itu baru kongsi dan pastikan kita semua patuhi prosedur operasi standard ditetapkan KKM,” katanya.
Semalam, Kosmo! melaporkan hampir 90 peratus daripada 624 murid di Sekolah Kebangsaan (SK) Seri Binjai, Tongkang Pechah di sini tidak hadir ke sekolah selepas tersebar khabar angin mengenai salah seorang murid di situ berisiko dijangkiti Covid-19. – K! ONLINE


Polis buru dua individu bergaduh di Pandan Jaya
12 Oktober 2020, 6:49 pm
KUALA LUMPUR – Polis memburu dua individu seorang lelaki dan wanita berhubung kes tular pergaduhan di Jalan Pandan Jaya 2, berhadapan dengan Restoran Pandan Jaya, di sini.
Timbalan Ketua Polis Daerah Ampang Jaya, Superintendan Mohd. Azam Ismail berkata, ia susulan laporan dibuat oleh Ketua Polis Balai Pandan Indah hari ini pada pukul 12.30 tengah hari selepas beliau melihat klip rakaman video yang tular berdurasi 16 saat di Facebook.
Katanya, dalam klip video tersebut menunjukkan seorang lelaki merupakan suspek kejadian didapati memukul wanita terbabit di tengah jalan raya.
“Hasil daripada siasatan mendapati kawasan kejadian merupakan tempat awan dan sehingga kini tiada saksi tampil ke balai untuk memberikan keterangan.
“Dipercayai mangsa dan suspek mempunyai hubungan keluarga. Usaha mengesan kedua-dua individu terbabit masih dijalankan,” katanya dalam satu kenyataan di sini hari ini.
Tambahnya, kes diklasifikasi di bawah Seksyen 323 Kanun Keseksaan iaitu mendatangkan kecederaan, Seksyen 18(a) Akta Keganasan Rumah Tangga serta Seksyen 233 Akta Komunikasi dan Multimedia. – K! ONLINE


Bawa lari motosikal curi 21 kilometer sebelum dicekup polis
Oleh KOSMO!

12 Oktober 2020, 6:23 pm
Oleh ROSLIZA MOHAMED
MACHANG – Seorang lelaki bertindak nekad melarikan diri sejauh 21 kilometer ke Kuala Krai selepas dia mencuri sebuah motosikal di sebuah rumah di daerah ini Jumaat lalu.
Lelaki berusia 29 tahun itu bagaimanapun ditahan polis di Kuala Krai dengan bantuan orang awam semalam.
Ketua Polis Daerah Machang Deputi Superintendan Ganti Jimmy berkata, polis menggerakkan usaha mengesan suspek selepas menerima laporan kehilangan sebuah motosikal jenis Honda EX5 di Taman Saujana Impian, Machang pada pukul 11 pagi Jumaat lalu.
Menurutnya, orang awam melihat seorang lelaki berada dalam keadaan mencurigakan sedang duduk di atas Jambatan Lama Sultan Ismail Petra Batu Jong, Kuala Krai.
Katanya, selepas kehadirannya dikesan, dia bertindak melarikan diri ke arah tebing dan terjun ke dalam sungai sebelum pasukan polis dan bomba sampai di lokasi.

“Beberapa jam kemudian orang kampung di sekitar kawasan sungai melihat suspek naik ke atas darat melalui jalan di dalam ladang kelapa sawit Batu Jong, Kuala Krai.
“Hasil maklumat dan bantuan orang awam suspek berjaya ditangkap di sekitar kawasan tersebut. Selepas menjalankan soal siasat, suspek mengaku melakukan mencuri motosikal yang disembunyikan di kawasan ladang kelapa sawit,” katanya.
Katanya, siasatan mendapati suspek mempunyai rekod lampau berkait kes dadah, curi kenderaan dan ugutan jenayah.
“Suspek direman selama empat hari bermula hari ini hingga Khamis.
“Kes disiasat mengikut Seksyen 379A Kanun Keseksaan kerana mencuri,” tegasnya. – K! ONLINE


Seramai 663 ditahan ingkar PKPP semalam
Oleh KOSMO!

12 Oktober 2020, 6:32 pm
Oleh MOHD. HUSNI MOHD. NOOR
PUTRAJAYA – Seramai 663 individu ditahan kerana ingkar arahan Perintah Kawalan Pergerakan Pemulihan (PKPP), semalam.
Menteri Kanan (Keselamatan) Datuk Seri Ismail Sabri Yaakob berkata, daripada jumlah itu, seramai 617 individu telah dikompaun, 44 individu direman dan dua dijamin.
Beliau berkata, antara kesalahan ingkar arahan PKPP termasuk penjarakan fizikal (239), tidak memakai pelitup muka (178), aktiviti di pusat hiburan (105), gagal menyediakan peralatan/merekod butiran diri (89) dan langgar syarat di kawasan PKPDB (20).
“Kesalahan lain termasuk tangkapan pendatang asing tanpa izin (16), terlibat dengan aktiviti pelacuran (8), aktiviti perjudian (3), tinggal di Malaysia melebihi tempoh yang dibenarkan (3), premis beroperasi tanpa lesen (1) dan menghalang penjawat awam menjalankan tugas (1),” katanya pada sidang akhbar hari ini.
Selain itu, katanya, seramai 76 Pati ditahan dalam Operasi Benteng semalam selain merampas tiga buah bot dan tiga kenderaan darat.

Sementara itu, Ismail berkata, sebanyak 21 operasi sanitasi awam dilaksanakan semalam meliputi dua zon merah, 10 zon kuning dan empat zon hijau di tujuh buah negeri.
Dalam pada itu, katanya, seramai 46,655 individu telah pulang ke tanah air melalui pintu masuk sempadan antarabangsa bermula 24 Julai lalu hingga semalam.
“Daripada jumlah itu, seramai 9,473 individu sedang menjalani kuarantin wajib di 68 Hotel dan 18 premis lain termasuk Institut Latihan Awam (ILA) serta Institusi Pengajian Swasta di seluruh negara.
“Seramai 381 individu pula telah dibawa ke hospital untuk rawatan manakala 36,801 individu telah di discaj dan dibenarkan pulang ke
rumah,” katanya. – K! ONLINE


Rakyat doakan Noor Hisham terus kuat
Oleh MOHD RIDZAUDDIN ROSLAN

12 Oktober 2020, 6:53 pm
KUALA LUMPUR – Sidang akhbar Ketua Pengarah Kesihatan, Tan Sri Dr. Noor Hisham Abdullah hari ini dihujani dengan kata-kata semangat supaya beliau terus kuat dalam melawan gelombang baharu Covid-19.
Rata-rata netizen mendoakan agar semua petugas barisan hadapan termasuk Noor Hisham sendiri diberikan kekuatan mental dan fizikal selain kesihatan yang baik sepanjang bertugas.
Seorang pengguna Faceebok, Zie Ni mendoakan agar Noor Hisham dan semua petugas barisan hadapan diberikan kesihatan yang baik dan dilindungi Allah S.W.T.
“Kamu semua adalah hero kami,” tulisnya ringkas.
Senada dengan Zie Ni ialah Mat Sobree Che Soh yang turut mendoakan agar semua kakitangan Kementerian Kesihatan (KKM) terus dilindungi sepanjang bertugas.
“Semoga Allah berikan perlindungan kepada pegawai dan kakitangan KKM serta kesembuhan kepada semua pesakit Covid-19,” ujarnya.

Komen dilontarkan Miza Adam pula meminta agar semua rakyat Malaysia terus berada di rumah dan mengamalkan prosedur operasi standard (SOP) ditetapkan.
“Duduk di rumah semua, amalkan SOP, itu antara usaha yang kita mampu,” katanya. – K! ONLINE


Tumpahan minyak di Port Dickson
Oleh KOSMO!

12 Oktober 2020, 5:47 pm
Oleh ZAKKINA WATI AHMAD TARMIZI
PORT DICKSON – “Saya terbau minyak yang sangat kuat, saya sangka ada orang yang tengah meracun,” kata pembantu tadbir di pangsapuri Kumpulan Wang Simpanan Pekerja (KWSP), Ismawani Ahmad, 34.
Dia merupakan individu yang membuat hantaran di Facebook yang memaklumkan berlakunya kejadian dipercayai tumpahan minyak di Pantai Cermin, Batu 10, dekat sini hari ini.
Ismawani berkata, pada pukul 10 pagi tadi dia terbau minyak dan hanya menyangka terdapat tukang kebun sedang meracun di kawasan berdekatan.
“Tetapi selepas itu pada pukul 11.30 pagi saya keluar bangunan dan masih terlalu kuat bau minyak tersebut. Saya fikir mungkin orang buat semburan asap ‘fogging’ tanpa menyangka berlaku tumpahan minyak di pantai berhampiran.
“Pada waktu rehat iaitu pukul 1.10 petang tergerak hati nak menjengah ke pantai sebab masih tidak tahan dengan bau minyak yang terlalu kuat. Saya dapati air laut hitam pekat,” katanya kepada pemberita di sini hari ini.

Tambahnya, selepas melihat tumpahan itu dia terus mengambil gambar dan video dan berkongsi di kumpulan Facebook ‘Port Dickson Area (official)’ supaya perkara berkenaan dapat dimaklumkan kepada pihak berkaitan.
“Saya terus mengambil gambar dan video lalu hantar ke kumpulan Facebook bagi kawasan Port Dickson untuk meminta pendapat penduduk sekitar Port Dickson pihak mana yang perlu dirujuk dan dibuat laporan berhubung kejadian berkenaan,” katanya.
Sementara itu, Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S. Veerapan yang meninjau ke lokasi kejadian berkata, punca tumpahan minyak tersebut masih belum dikenal pasti namun sisa tumpahan tersebut telah mencemarkan sepanjang tiga kilometer di pantai tersebut.
“Kami masih lagi tidak lagi mengetahui punca tumpahan minyak yang berlaku namun mengesyaki minyak ini adalah daripada minyak enjin kapal. Kami tunggu dapat sampel ini dan pihak Jabatan Marin akan jalankan siasatan.
“Bagaimnapun, siasatan masih dijalankan dan pihak Jabatan Alam Sekitar (JAS) telah ambil sampel dan akan dihantar ke Jabatan Kimia untuk mengetahui punca tumpahan terbabit,” katanya.
Tambahnya, kerja-kerja pembersihan akan dilakukan sama ada oleh pihak yang terlibat atau akan ditanggung oleh kerajaan atau kapal yang terbabit.
Beliau juga menasihatkan orang ramai supaya tidak datang ke pantai berkenaan sehingga kerja-kerja pembersihan di pantai berkenaan selesai. – K! ONLINE


Ciapan PKPB, CMCO sohor kini di Twitter
Oleh MOHD RIDZAUDDIN ROSLAN

12 Oktober 2020, 5:43 pm
KUALA LUMPUR- Ciapan berkaitan Perintah Kawalan Pergerakan Diperketatkan (PKPB) atau CMCO menjadi ikutan di laman sosial Twitter selepas perkara itu diumumkan kerajaan sebentar tadi.
Setakat pukul 5.30 petang semalam, status berkaitan PKPB mendapat ciapan hampir 42,000 kali oleh pengguna Twitter sekali gus menjadi ikutan nombor satu di Malaysia.
Rata-rata pengguna laman media sosial menzahirkan pelbagai pandangan dan persoalan berkaitan PKPB, malah ada yang turut berkongsi informasi berhubung pelaksanaan perintah terbabit.
Seorang pengguna Twitter, The Only Fatin menerusi ciapannya mendoakan agar setiap orang kekal selamat dan berharap mereka mampu menghadapi PKPD tersebut.
Pada masa sama, dia turut berkongsi informasi mengenai perbezaan PKPB, Perintah Kawalan Pergerakan Diperketatkan Bersasar (PKPB) dan Perintah Kawalan Pergerakan Diperketatkan (PKPD).
Seorang lagi pengguna, SVT Semicolon Preorder turut berharap agar semua orang sentiasa menjaga diri dan kekal selamat sepanjang tempoh PKPD itu.

“Esok merupakan hari terakhir penghantaran dibuat sebelum PKPB dilaksanakan dan sambungannya akan dimaklumkan kelak,” tulisnya.
Selain PKPB, CMCO turut trending perkataan Putrajaya dan Selangor. – K! ONLINE


KPD Petaling Jaya jalani kuarantin kendiri
Oleh AHMAD SHAHERMAN SHAMSURI

12 Oktober 2020, 5:12 pm
KUALA LUMPUR – Ketua Polis Daerah Petaling Jaya, Asisten Komisioner Nik Ezanee Mohd. Faisal sedang menjalani kuarantin kendiri selepas mempunyai kontak rapat seorang petugas kesihatan di asrama pekerja Tropicana Golf & Country Resort di sini.
Nik Ezanee berkata, petugas berkenaan menjadi kontak rapat kepada salah seorang pekerja yang disahkan dijangkiti Covid-19 hari ini.
“Pada pukul 2 petang tadi, Kementerian Kesihatan (KKM) memaklumkan bahawa saya mempunyai kontak rapat dengan seorang petugas kesihatan di asrama pekerja. Saya berjumpa dengan individu berkenaan pada Jumaat lepas.
“Bagaimanapun, saya masih menunggu keputusan daripada kontak saya untuk tindakan lanjut. Untuk itu, saya mengambil inisiatif untuk kuarantin kendiri bagi mengelakkan sebarang perkara yang tidak diingini,” katanya ketika dihubungi Kosmo! di sini hari ini.
Katanya, ujian swab akan dilakukan sekiranya kontak rapat (petugas kesihatan) itu didapati positif Covid-19.
Mengulas mengenai lawatannya ke asrama pekerja yang dihadiri ramai petugas media pagi tadi, Nik Ezanee berkata, semua petugas media tidak perlu risau kerana dia tidak bersentuhan selain mengamalkan semua prosedur operasi standard (SOP) yang ditetapkan KKM.

“Semasa lawatan tadi, saya mengamalkan penjarakan sosial, memakai pelitup muka, membasuh tangan dan tidak bersentuhan dengan sesiapa,” ujarnya. – K! ONLINE


PKPB di Selangor, KL dan Putrajaya
Oleh KOSMO!

12 Oktober 2020, 4:38 pm
Oleh NOR IDAYU BOSRO dan MOHD. HUSNI MOHD. NOOR
PUTRAJAYA – Perintah Kawalan Pergerakan Bersyarat (PKPB) akan dilaksanakan di Selangor, Kuala Lumpur dan Putrajaya berkuat kuasa pukul 12.01 tengah malam Rabu ini hingga 27 Oktober depan.
Menteri Kanan (Keselamatan), Datuk Seri Ismail Sabri Yaakob berkata, pelaksanaan PKPB itu selepas mengambil kira peningkatan dan penularan kes Covid-19 yang berlaku seperti di Klang dan di Gombak serta dearah-daerah lain.
“Pergerakan keluar masuk merentas daerah adalah tidak dibenarkan.
“Bagaimanapun bagi pekerja yang perlu merentas daerah, mereka perlu menunjukkan pas kerja atau surat kebenaran daripada majikan,” katanya pada sidang akhbar di Facebook Live Kementerian Pertahanan di sini hari ini.-K! ONLINE


Ika Nabella buat rawatan Islam untuk hamil anak sulung selepas keguguran
Oleh MOHAMMAD SHAHEMY AZMI

12 Oktober 2020, 5:23 pm
KUALA LUMPUR – Pelakon Ika Nabella mengakui berjumpa dengan seorang ustaz di Melaka untuk berubat sebagai ikhtiar memudahkannya hamil selepas mengalami keguguran kandungan pertama tiga tahun lalu.
Terdahulu, Ika pernah dilaporkan hamil pada tahun 2017 iaitu selepas setahun mendirikan rumah tangga bersama suami, Muhammad Zaid Aznam, namun dia mengalami keguguran sebelum disahkan hamil sekali lagi pada tahun lalu selepas melakukan rawatan Islam.
Dalam satu perkongsian yang dimuat naik di Instagram miliknya, Ika telah berkongsi sekeping foto bersama suami serta anaknya, Muhammad Noah Zyn dengan ustaz dari pusat Rawatan Islam Al-Mujahidin.
Ika (kanan sekali) bergambar bersama seorang ustaz (baju merah) yang membantunya dalam menjalani rawatan kehamilan secara Islam.
“Hampir setahun saya lahirkan zuriat pertama kandungan kedua saya! Bahagianya Dia tahu! Allah SWT tahu bukan mudah untuk tepis soalan sinis kiri kanan, petua lapuk atas bawah, suara sumbang depan belakang, lawak bodoh orang.
“Bersyukur dipertemukan dengan pasangan ini. Tak sangka ada yang sudi bantu kami yang buntu mahukan zuriat tanpa meletakkan sebarang bayaran.
“Selain amalkan pemakanan sihat, ubah gaya hidup, bersukan setiap hari. Ubah pemikiran. Salah satu cara saya dan @zaidbowie ikhtiar untuk hamil dulu adalah pergi berubat dengan ustaz,” ujarnya.

Selain melakukan rawatan Islam, Ika juga memberitahu bahawa dia turut mengamalkan petua pemakanan seperti meminum air rebusan buah zuriat setiap malam dan minum air kelapa bakar dengan bacaan ayat al-Quran.
Ujar pelakon drama Bahagia Bukan Bidaan itu lagi, hanya mereka yang TTC (Trying to Conceive – wanita yang cuba mengandung) sahaja tahu.
“Saya belajar erti reda selama tempoh mencuba, di kala saya reda, Allah kurniakan zuriat tak dijangka. Allah Maha Pemurah,” katanya.
Pada masa sama, Ika turut menasihati wanita lain yang sedang mencuba untuk mendapatkan zuriat agar terus bersangka baik dengan Sang Pencipta.
Malah pemilik nama sebenar Ika Nabila Abdul Rahim itu turut mendoakan supaya wanita yang mengalami masalah sukar hamil dapat merasai nikmat yang satu itu.
Ika mendirikan rumah tangga dengan Muhammad Zaid Aznam pada 30 Julai 2016. Pasangan tersebut kemudian dikurniakan cahaya mata sulung, Muhammad Noah Zayn pada 23 Oktober 2019 selepas tiga tahun keguguran kandungan pertama. – K! ONLINE


Pemandu Vios parah kereta rempuh kedai serbaneka
Oleh KOSMO!

12 Oktober 2020, 5:10 pm
Oleh MOHAMAD FAIZAL HASHIM
JOHOR BAHRU – Seorang pemandu Toyota Vios cedera parah selepas kereta dipandunya hilang kawalan sehingga terbabas melanggar kedai serbaneka yang berada di sebelah kiri jalan di Jalan Abdullah Tahir, di sini pagi tadi.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, dalam kejadian pukul 3.40 pagi, lelaki berusia 25 tahun itu dalam perjalanan dari Jalan Abdullah Tahir menghala ke Jalan Tebrau.
“Hasil siasatan awal yang dijalankan mendapati kemalangan berlaku apabila kereta dipandu lelaki itu dipercayai telah hilang kawalan lalu terbabas dan melanggar sebuah kedai serbaneka yang beroperasi 24 jam berkenaan.
“Akibat daripada kemalangan tersebut, pemandu Toyota Vios telah mengalami kecederaan parah dan masih menerima rawatan di wad unit penjagaan rapi (ICU) di Hospital Sultanah Aminah (HSA) di sini,” katanya dalam satu kenyataan hari ini.
Mohd. Padzli berkata, kesan pelanggaran tersebut menyebabkan kedai serbaneka berkenaan mengalami kerosakan teruk.

Bagaimanapun beliau berkata, semasa kejadian itu berlaku, hanya seorang sahaja pekerja berada di kedai tersebut dan tidak mengalami sebarang kecederaan.
“Siasatan masih dijalankan terhadap lelaki tersebut sama ada dirinya memandu di bawah pengaruh alkohol ataupun tidak.
“Siasatan lanjut masih diteruskan dan kes disiasat di bawah Sek. 43(1) APJ 1987 kerana memandu dengan tidak cermat di peringkat awal,” ujarnya. – K! ONLINE


PKPB di seluruh Sabah mulai tengah malam ini
Oleh KOSMO!

12 Oktober 2020, 5:01 pm
Oleh NOR IDAYU BOSRO dan MOHD. HUSNI MOHD. NOOR
PUTRAJAYA – Perintah Kawalan Pergerakan Bersyarat (PKPB) akan dilaksanakan di seluruh negeri Sabah berkuat kuasa pukul 12.01 tengah malam ini sehingga 26 Oktober depan.
Menteri Kanan (Keselamatan), Datuk Seri Ismail Sabri Yaakob berkata, sebelum ini beberapa daerah di Sabah telah dilaksanakan PKPB iaitu di Lahad Datu, Tawau, Kunak, Semporna, Kota Kinabalu, Penampang dan Putatan.
“Beberapa lokaliti lagi telah dikenakan Perintah Kawalan Pergerakan Diperketatkan (PKPD) sebelum ini.
“Selain itu, Kawalan Rentas Daerah di seluruh negeri Sabah juga telah dikuatkuasakan sejak 3 Oktober lalu,” katanya pada sidang akhbar secara langsung di Facebook Live Kementerian Pertahanan hari ini. -K! ONLINE


APMM tahan 15 nelayan Vietnam di perairan Kemaman
Oleh KOSMO!

12 Oktober 2020, 4:25 pm
Oleh NIK NUR IZZATUL HAZWANI NIK ADNAN
KEMAMAN – Cubaan sebuah bot nelayan Vietnam melepaskan diri daripada kepungan kapal peronda Maritim Malaysia (APMM) dengan menuju sempadan perairan antarabangsa gagal pada kelmarin.
Bot tersebut berjaya ditahan pada kedudukan kira-kira 150 batu nautika dari Kuala Kemaman pada pukul 12.05 tengah hari.
Pengarah Maritim Zon Maritim Kemaman, Komander Maritim Rashidilhadi Abd. Rashid berkata, sewaktu dikesan kapal peronda APMM pada pukul 11.45 pagi, bot nelayan Vietnam itu sedang leka menangkap ikan di perairan negara.
“Sebaik menyedari kehadiran kapal peronda APMM, nelayan Vietnam terlibat telah merentangkan tali pukat dan memecut laju bot mereka ke sempadan perairan antarabangsa.
“Begitupun, bot itu berjaya dipintas sebelum dapat ditahan selepas dikejar kira-kira 20 minit,” katanya pada sidang akhbar di Markas Maritim Kemaman di sini hari ini.

Rashidilhadi berkata, pemeriksaan terhadap 15 nelayan Vietnam itu yang berusia dalam lingkungan 24 hingga 55 tahun tersebut mendapati kesemua mereka tidak memiliki dokumen perjalanan dan permit kerja yang sah.
Menurut beliau, bot nelayan itu juga tidak mempunyai lesen sah untuk menangkap ikan oleh Jabatan Perikanan. – K! ONLINE


Ingat kayu, rupanya ular
Oleh KOSMO!

12 Oktober 2020, 4:17 pm
Oleh ISKANDAR SHAH MOHAMED
SHAH ALAM – Seorang pekerja binaan menempuh detik menakutkan apabila nyaris digigit ular sawa batik yang disangka kayu berdekatan Lebuhraya Persekutuan di sini, semalam.
Dalam kejadian pukul 11 pagi itu, mangsa, Johan Norman, 34, dan seorang rakan sekerja sedang menjalankan kerja pembersihan di lokasi pembinaan projek Transit Aliran Ringan 3 (LRT3).
Menurut Norman, dia kemudiannya ternampak satu longgokan kayu dan mahu membersihkan kawasan tersebut.
“Pada awalnya, saya menyangka hanya longgokan biasa dan menggunakan kayu untuk mengalihkannya.
“Namun, saya terkejut melihat objek bergerak iaitu ular sawa yang bertindak agresif dengan cuba menggigit tangan saya,” katanya ketika ditemui di lokasi kejadian.

Tambahnya, dia bersyukur terselamat dan reptilia itu bukan jenis ular yang mematuk seperti senduk.
“Sebagai langkah keselamatan, saya berada jauh dari lokasi itu dan segera menghubungi talian kecemasan untuk tindakan lanjut.
“Saya dan rakan juga tidak mengalami sebarang kecederaan,” katanya.
Sementara itu, Ketua Sektor Operasi Angkatan Pertahanan Awam (APM) Klang, Leftenan (PA) Muhammad Najib Mohamad Isahak berkata, pihaknya bergegas ke lokasi kejadian sejurus menerima panggilan kecemasan pada pukul 11.24 pagi.
“Dua anggota kita berjaya menangkap ular sepanjang dua meter itu menggunakan alat penjerut dalam tempoh lima minit.
“Reptilia seberat tiga kilogram itu akan diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut,” katanya. – K! ONLINE


Bayi lelaki ditemui di sisi mayat ibu
Oleh KOSMO!

12 Oktober 2020, 4:50 pm
Oleh ASLIZA MUSA
BATU GAJAH – Seorang bayi lelaki dijumpai di sisi mayat ibunya di sebuah pondok dalam kebun kelapa sawit di Jalan Parit, Kampung Piandang dekat Pusing di sini semalam.
Ketua Polis Daerah Batu Gajah, Asisten Komisioner Ahmad Adnan Basri berkata, dua beranak itu dijumpai pada pukul 6.45 petang selepas menerima pihaknya menerima maklumat awam.
Katanya, semasa ditemui, mayat wanita tersebut ditutupi sehelai kain manakala bayi lelaki yang baharu dilahirkan itu pula telah dipotong tali pusat dan uri.
“Siasatan mendapati mangsa merupakan wanita Indonesia yang dikenali sebagai Yanti Abas berusia 35 tahun dan dia dipercayai meninggal dunia semasa melahirkan bayi tersebut.
“Mangsa dipercayai telah meninggal dunia dalam tempoh lima jam sebelum ditemui dan dipercayai ada orang bersamanya semasa dia melahirkan bayi itu,” katanya di sini hari ini.

Menurut Adnan, siasatan oleh pasukan forensik polis tidak mengesan sebarang unsur jenayah di lokasi kejadian dan tubuh mangsa.
Katanya, tiada saksi dijumpai semasa pasukan polis tiba di lokasi kejadian untuk disoal siasat bagi mendapatkan maklumat lanjut mengenai mangsa dan bayi yang dilahirkan.
“Mayat wanita itu dihantar ke Hospital Permaisuri Bainun (HRPB) Ipoh untuk bedah siasat manakala bayi lelaki itu pula dirujuk ke Hospital Batu Gajah untuk rawatan lanjut,” katanya.
Tambah beliau, usaha sedang dijalankan bagi mengesan suami wanita itu mahupun warisnya.
“Kita telah memaklumkan kematian wanita itu kepada pihak Kedutaan Indonesia dan Interpol untuk tujuan dibawa balik ke negara asal bagi urusan pengebumian.
“Punca kematian masih belum diketahui dan kes setakat ini diklasifikasikan sebagai mati mengejut,” katanya. – K! ONLINE.


Klinik kulit beroperasi tanpa lesen disita
Oleh KOSMO!

12 Oktober 2020, 5:06 pm
Oleh NOOR HASLIZA NUSI
GEORGE TOWN – Rahsia sebuah klinik swasta yang beroperasi secara haram sejak tiga bulan lalu dengan menawarkan perkhidmatan rawatan kulit di Tanjung Tokong di sini terbongkar selepas diserbu pihak Kementerian Kesihatan (KKM) di sini Sabtu lalu.
Operasi tersebut dijalankan hasil risikan yang dijalankan anggota dan pegawai Cawangan Kawalan Amalan Perubatan Swasta (CKAPS) dan Bahagian Penguatkuasaan Farmasi.
Sumber berkata, klinik yang mempunyai beberapa cawangan di Seberang Perai itu popular dalam kalangan pelanggan yang dipercayai mahu mendapatkan rawatan penjagaan dan kesihatan kulit.
Menurutnya, klinik berkenaan juga dikatakan kerap mempromosikan perkhidmatan mereka menerusi media sosial.
“Hasil risikan, klinik berkenaan tidak berdaftar dengan KKM manakala ubat-ubatan yang disediakan juga turut diragui.

“Tindakan sita telah dilakukan selepas didapati melakukan kesalahan mengikut Seksyen 4 (1) Akta Kemudahan dan Perkhidmatan Jagaan Kesihatan Swasta 1998 (Akta 586),” katanya ketika dihubungi di sini hari ini.
Jelasnya, turut dirampas adalah beberapa jenis ubat-ubatan yang dipercayai tidak berdaftar dengan pihak berwajib. – K! ONLINE


Sweet Qismina geram dengan ‘mat rempit’
Oleh NUR EMIRA SAIZALI

12 Oktober 2020, 5:31 pm
KUALA LUMPUR – Pelakon Sweet Qismina meluahkan rasa bengang terhadap sikap penunggang motosikal yang gemar membuat aksi berbahaya ketika berada di jalan raya.
Perkara tersebut dikongsinya menerusi Insta story yang dimuat naiknya malam tadi.
Tangkap layar dari Instagram Storiesnya mengenai kekecewaannya terhadap segelintir penunggang motosikal.
Menurut pemilik nama penuh Farhanna Qismina Suspandi, pengalaman bertembung dengan segelintir penunggang motosikal yang melakukan aksi bahaya dialami ketika memandu kereta di Lebuh Raya Duta-Ulu Kelang (DUKE) semalam.
“Saya cuma hendak berkongsi pengalaman tidak menggembirakan yang berlaku kepada saya sebentar tadi (semalam). Sekumpulan anak muda lelaki yang ‘merempit’ sehingga menganggu pengguna jalan raya lain.
“Sebelum ini saya tidak pernah kisah tetapi apabila saya sendiri mengalaminya. Memang rasa geram dan tidak rasa selamat dengan aksi ‘superman’ mereka yang sangat bahaya itu,” katanya.
Pelakok drama Pink Smile juga berasa marah apabila ada segelintir penunggang motosikal itu melakukan aksi bahaya dan berhenti secara tiba-tiba di kawasan berselekoh.

“Apabila di kawasan selekoh, tiba-tiba mereka berhenti, apa masalah mereka?
“Saya memang tidak kisah langsung jika mereka nak buat aksi terbang, terlentang atau berdiri sekali pun tetapi jangan sampai menghalang laluan dan bahayakan nyawa sendiri serta orang lain.
“Saya tak mahu berlaku kemalangan yang disebabkan salah mereka sendiri namun pengguna jalan raya lain yang dipersalahkan,” jelasnya.
Kekasih kepada pelakon Adam Lee itu menambah, sekiranya penunggang motosikal tersebut tidak menyanyangi nyawa sendiri, mereka perlu memikirkan juga mengenai nyawa orang lain.
“Kalau anda tidak kisah mengenai nyawa sendiri melayang, tolong fikir sikit tentang orang lain yang sayang nyawanya. Tolong jangan jadi punca,” katanya lagi. – K! ONLINE


Tiga beranak tinggal dalam bangsal dapat perhatian
Oleh KOSMO!

12 Oktober 2020, 3:30 pm
Oleh ABDUL RAZAK IDRIS
KLANG – Kesusahan tiga beranak yang terpaksa tinggal di dalam bangsal khemah berhampiran Stesen Keretapi Tanah Melayu (KTMB) yang disiarkan Kosmo! hari ini mendapat perhatian daripada Ahli Dewan Undangan Negeri (ADUN) Sungai Kandis, Mohd, Zawawi Ahmad Mughni.
Menurut Mohd. Zawawi, pihaknya sedang menyelaras bantuan terutama berkaitan rumah agar S. Letchumi, 28 dan suaminya, M. Ngaraj, 38, dapat tinggal dengan selesa bersama enam anaknya berusia enam hingga 15 tahun.
Katanya, bantuan itu diselaraskan dengan kerjasam pejabat Parlimen Kota Raja, Ahli Majlis Perbandaran Klang (MPK), Jabatan Kebajikan Masyarakat (JKM) dan Pertubuhan Bukan Kerajaan (NGO).
“Sejak menerima berita tentang keluarga itu, kita sedang berusaha menyediakan bantuan sepatutnya agar mereka dapat menjalani kehidupan seharian dengan sebaiknya,” katanya ketika dihubungi Kosmo! menerusi aplikasi WhatApps di sini hari ini.
Kosmo! hari ini melaporkan nasib malang menimpa tiga beranak yang diumpamakan sudah jatuh ditimpa tangga apabila terpaksa menginap di bangsal khemah selepas kehilangan tempat berteduh sejak Ogos lalu akibat satu kebakaran.

Lima anak daripada pasangan suami isteri terpaksa ditempatkan di rumah perlindungan sekitar daerah Klang manakala anak bongsunya berusia enam tahun tinggal bersama Letchumi dan Ngaraj di bangsal khemah tersebut yang dibina di tapak asal rumah yang terbakar itu.
Sementara itu Pengerusi Pertubuhan Dalam Komuniti Bandar Botanik, Datuk Nor Shahbudin Monil menegaskan pihaknya bersama Persatuan Kebajikan Suara Rakyat Selangor (SPV) sedang menguruskan sebuah rumah transit dengan MPK bagi keluarga tersebut.
“Apabila kelulusan sudah diterima mereka akan berpindah, dan pihak kami akan berurusan dengan pihak lain bagi menyediakan barang keperluan rumah,”katanya. – K!ONLINE


Masyarakat beri persepsi 80 peratus pegawai, anggota PBT terlibat rasuah
Oleh KOSMO!

12 Oktober 2020, 3:45 pm
Oleh ASLIZA MUSA
IPOH – Kajian persepsi masyarakarat yang dijalankan Suruhanjaya Pencegahan Rasuah Malaysia (SPRM) mendapati  mereka percaya 80 peratus daripada pegawai dan anggota pihak berkuasa tempatan (PBT) mengamalkan rasuah.
Pengarah Bahagian Pendidikan Masyarakat SPRM, Razim Mohd. Noor berkata, peratusan tersebut diperolehi menerusi kajian terhadap persepsi masyarakat khususnya dalam kalangan peniaga ke atas PBT.
Katanya, tugas dan peranan PBT yang kerap bertemu masyarakat di lapangan menjadi antara faktor yang menyumbang kepada persepsi berkenaan.
“Berdasarkan kajian, PBT berada pada senarai teratas dari segi persepsi negatif masyarakat sehingga apabila kita melakukan tinjauan mudah, persepsi masyarakat khususnya peniaga terhadap warga PBT yang terlibat rasuah adalah sebanyak 80 peratus.
“Peratusan tinggi itu mungkin berbeza dengan jumlah sebenar di mana mereka yang terlibat sama ada dalam memberi atau menerima rasuah ini adalah sekitar 20 peratus,” katanya.

Beliau berkata demikian ketika berucap pada program PBT Perangi Pemberi Rasuah dan Eksekutif Talk Hala Tuju PBT ke arah Organisasi Bebas Rasuah di sini semalam.
Menurut beliau, setiap PBT perlu memperkasakan integriti bagi memastikan tiada ruang untuk persepsi negatif terhadap agensi tersebut.
Katanya, tindakan yang betul berlandaskan undang-undang perlu diambil setiap kali berhadapan dengan kesalahan dan aduan rakyat.
“Rasuah ini berkait rapat dengan persepsi, jadi janganlah sampai ada orang kata sudah lapor, tetapi tidak diambil tindakan,” katanya.
Sementara itu dalam perkembangan berlainan, beliau berkata, PBT di Perak akan dijadikan sebagai negeri penanda aras bagi program Hala Tuju PBT ke arah Organisasi Bebas Rasuah sebelum ia dilaksanakan di negeri-negeri lain pada tahun hadapan.
“Menjadi hasrat SPRM untuk mendapatkan kerjasama kerajaan negeri dan PBT dalam menangani jenayah rasuah. Melalui memperkasakan integriti dan menjauhi rasuah, kita dapat mengembalikan maruah dan martabat penjawat awam.
“Kita ada maruah, terlibat dengan rasuah bukan sahaja menjatuhkan maruah peribadi malah menjejaskan maruah organisasi yang kita pimpin,” katanya. – K! ONLINE.


Tempah kucing eksotik tetapi dapat anak harimau
Oleh KOSMO!

12 Oktober 2020, 3:57 pm
PARIS – Sepasang kekasih di Perancis terkejut menerima seekor anak harimau selepas membuat pembelian kucing eksotik jenis Savannah pada harga 6,000 euro (RM29,370) secara online, lapor akhbar Daily Mail baru-baru ini.
Pasangan yang identiti mereka tidak didedahkan itu menetap di bandar pelabuhan Le Havre, wilayah Normandy.
Mereka menempah kucing eksotik itu selepas menonton iklan mengenainya di internet.
Kucing Savannah ialah haiwan peliharaan yang dibiak melalui kacukan kucing Serval dan kucing biasa. Kucing Serval hidup di Afrika.
Pasangan itu berkata, mereka cuma menyedari kucing Savannah yang diterima sebenarnya adalah anak harimau Sumatera berusia tiga bulan selepas beberapa hari memeliharanya.
Mereka kemudian melaporkan perkara itu kepada polis.

Kucing Savannah dibenarkan dipelihara oleh orang awam. Bagaimanapun, spesies harimau adalah dilindungi di bawah Konvensyen Antarabangsa Perdagangan Spesies Terancam Flora dan Fauna (CITES).
Kes itu diketahui media selepas pihak pendakwa raya menyiapkan laporan mengenainya pada minggu lalu walaupun anak harimau itu dirampas pada September 2018.
Harimau Sumatera biasanya berasal dari Indonesia. Bagaimanapun, polis belum memperoleh maklumat berhubung asal usul anak harimau itu.
Anak harimau itu berada dalam keadaan baik dan diserahkan kepada Pejabat Biodiversiti Perancis sebelum dipindahkan ke sebuah lokasi rahsia. – Agensi


Pemandu wanita diberi jaminan polis
Oleh MOHD SHARKAWI LONDING

12 Oktober 2020, 3:56 pm
JOHOR BAHRU – Polis Johor sedang melengkapkan kertas siasatan berhubung kemalangan tiga kenderaan di persimpangan lampu isyarat Taman Pelangi di sini Sabtu lalu.
Ketua Polis Johor, Datuk Ayob Khan Mydin Pitchay berkata, pihaknya melakukan siasatan terperinci sebelum dirujuk kepada pejabat Timbalan Pendakwa Raya dalam masa terdekat.
“Kita masih lengkapkan kertas siasatan sebelum dirujuk ke pejabat Timbalan Pendakwa Raya.
“Pemandu wanita terbabit diberi jaminan polis,” katanya ketika dihubungi di sini hari ini.
Muka depan Kosmo! hari ini melaporkan polis menyangkal dakwaan pemandu kereta jenis Perodua Myvi yang terlibat dalam kemalangan sehingga mengakibatkan seorang anggota tentera maut yang mendakwa mengelak sebuah kenderaan berhenti di hadapannya.
Rakaman video yang tular di media sosial jelas menunjukkan kereta yang dipandu wanita berusia 23 tahun itu merempuh sebuah kereta Honda Accord dinaiki mangsa sehingga kedua-dua kenderaan tersebut terbalik.

Kejadian pada pukul 8.30 pagi di Kilometer 4, Jalan Johor Bahru-Kota Tinggi berdekatan Plaza Pelangi di sini menyebabkan Laskar Kanan Mohd. Rizal Buseri, 31, terbunuh di tempat kejadian.-K! ONLINE.


Suami bawa kepala isteri ke balai polis
Oleh KOSMO!

12 Oktober 2020, 3:52 pm
NEW DELHI – Seorang lelaki berjalan kaki ke sebuah balai polis di negeri Uttar Pradesh, India sambil membawa kepala isterinya yang dipancung baru-baru ini, lapor laman berita Mirror UK.
Satu rakaman video yang tular menunjukkan lelaki itu berjalan sambil membawa kepala seorang wanita yang masih berlumuran darah di Neta Nagar, daerah Banda.
Polis berkata, suspek dikenali sebagai Chinnar Yadav.
Menurut polis, suspek menyerang isterinya, Vimla dengan menggunakan senjata tajam selepas bertengkar. Dia menuduh wanita itu menjalin hubungan sulit dengan jiran mereka.
Selepas menyerang dan memancung kepala isterinya pada Jumaat lalu, Yadav dirakam membawa kepala mangsa ke balai polis bersama senjata yang dia gunakan.
Klip video itu berakhir dengan Yadav melangkah masuk ke Balai Polis Baberu untuk menyerah diri.
Polis segera menahannya dan merampas senjata yang dipercayai digunakan dalam pembunuhan itu.

Menurut laporan, Yadav turut menyerang jiran yang dituduh telah meniduri isterinya.
“Selepas bertengkar, suspek menyerang isterinya dengan senjata tajam lalu membunuh dan memenggal kepala mangsa.
“Dia kemudian membawa kepala isterinya ke Balai Polis Baberu. Suspek ditahan dan senjata itu dirampas daripadanya,” kata Asisten Superintendan Mahendra Pratap Chauhan.
Mayat mangsa dihantar ke hospital untuk bedah siasat. –Agensi


2,300 banduan Penjara Reman selesai saringan Covid-19
Oleh KOSMO!

12 Oktober 2020, 3:34 pm
Oleh SAFINA RAMLI
GEORGE TOWN – Kesemua banduan iaitu kira-kira 2,300 orang di Penjara Reman Pulau Pinang telah selesai menjalani ujian saringan Covid-19 hari ini.
Pengarah Penjara Reman Pulau Pinang, Mohamed Jusoh Ismail berkata, pada masa ini pihaknya masih menunggu keputusan ujian saringan itu daripada Kementerian Kesihatan (KKM).
“Sehingga kini, 18 banduan disahkan positif Covid-19 dan semua mereka yang berusia 25 hingga 65 tahun dalam keadaan stabil.
“Kesemua kontak rapat mereka yang positif Covid-19 juga sedang dikuarantin dan berada dalam keadaan baik,” katanya ketika dihubungi di sini hari ini.
Baru-baru ini, Kluster Penjara Reman membabitkan Penjara Reman Pulau Pinang merupakan antara kluster baharu yang dikenalpasti oleh KKM.

Menurut Ketua Pengarah Kesihatan Tan Sri Noor Hisham Abdullah, Kluster Penjara Reman mula dikesan pada seorang lelaki rakyat Malaysia berusia 85 tahun minggu lalu yang juga kes kematian ke-141. – K! ONLINE


Penjawat awam Pulau Pinang terima bonus
Oleh KOSMO!

12 Oktober 2020, 3:21 pm
Oleh SAFINA RAMLI
GEORGE TOWN – Kerajaan negeri Pulau Pinang meluluskan bayaran bonus akhir tahun sebanyak setengah bulan gaji atau minimum RM1,000 kepada penjawat awam di negeri ini.
Ketua Menteri, Chow Kon Yeow berkata, pemberian itu melibatkan 4,009 penjawat awam dengan pembayaran keseluruhan sebanyak RM5.5 juta dan pembayaran bonus berkenaan akan dibuat pada Disember tahun ini.
“Sebagai tanda penghargaan kepada sokongan padu yang diberikan oleh semua penjawat awam Pulau Pinang bagi tahun 2020, kerajaan negeri bersetuju meluluskan bayaran Bantuan Khas Kewangan akhir tahun bersamaan dengan setengah bulan gaji penjawat awam atau minimum RM1,000.
“Adalah diharapkan bayaran Bantuan Khas Kewangan ini akan meningkatkan semangat untuk memberikan perkhidmatan yang lebih cemerlang lagi di tahun-tahun akan datang,” katanya ketika membentangkan Ucapan Belanjawan 2021 Pulau Pinang di sini hari ini. – K! ONLINE


Kesihatan Cikgu Chung normal, tiada masalah mental
Oleh MUHAMAD TARMIZE MOHD NOR

12 Oktober 2020, 3:53 pm
IPOH – Keputusan Ujian Saringan Kesihatan Mental (DASS) yang dilakukan terhadap seorang pesara guru yang menjadikan hobi mengutip serta membawa pulang sampah ke rumahnya mendapati wanita berusia 63 tahun itu normal dan tiada masalah mental.
Pengerusi Jawatankuasa Kesihatan, Sains, Alam Sekitar dan Teknologi Hijau Perak, Ahmad Saidi Mohamad Daud berkata, ujian yang dilaksanakan pegawai dari Pejabat Kesihatan Daerah (PKD) Kinta mendapati perbuatan mengutip dan mengumpul sampah oleh Chung Sook Khuan atau Cikgu Chung itu mungkin disebabkan kebiasaan atau tabiatnya setiap hari.
“PKD Kinta telah melakukan ujian kesihatan fizikal dan mental terhadap Cikgu Chung dan mendapati tahap kesihatan fizikalnya seperti kandungan gula dalam darah dan tekanan darah adalah normal dan sihat.
“Tahap kesihatan mental beliau juga normal selepas pakar psikologi bertanyakan beberapa soalan berkaitan. Menurutnya, mungkin perkara ini berlaku disebabkan tabiatnya setiap pagi yang keluar rumah untuk kutip sampah,” katanya ketika ditemui pemberita di Taman Bersatu di sini hari ini.
Turut hadir, Pengerusi Jawatankuasa Wanita, Keluarga dan Kebajikan Masyarakat Perak, Datuk Dr. Wan Norashikin Wan Noordin.
Tambah Ahmad Saidi, PKD Kinta juga telah melakukan sanitasi terhadap kawasan termasuk di dalam rumah Cikgu Chung.

“Kegusaran kita adalah sekiranya timbunan sampah-sarap yang dikumpul Cikgu Chung ini akan menyebabkan wabak lain seperti demam denggi atau chikungunya kerana timbunan sampah ini boleh menjadikan kawasan ini sebagai tempat pembiakan nyamuk Aedes.
“Namun hasil pemantauan dan semakan rekod mendapati tiada kes denggi di kawasan ini. Kalau ada pun sudah lama sangat,” katanya.
Sementara itu, Wan Norashikin berkata, Jabatan Kebajikan Masyarakat telah pun memulakan sesi kaunseling terhadap pesara guru tersebut secara berkala bermula hari pertama lawatannya ke rumah itu sebelum ini.
“Sesi kaunseling telah berjalan dengan minggu pertama dua sesi diadakan dan kita tengok ada perubahan baik yang ditunjukkan Cikgu Chung. Mungkin selepas ini JKM akan buat sekali seminggu atau sekali dua minggu bergantung kepada perubahan beliau.
“Ia akan berterusan sehingga Cikgu Chung benar-benar pulih sepenuhnya,” katanya.
Katanya, lawatan pada hari ini juga menunjukkan perubahan sikap pada Cikgu Chung apabila dia tidak lagi mengumpulkan sampah di rumah sebaliknya terus membawanya ke pusat kitar semula berhampiran.
Kosmo! pada Sabtu lalu melaporkan, kira-kira lima tan sampah dikeluarkan dari rumah yang didiami Cikgu Chung dalam tempoh lima jam dengan menggunakan lima buah lori.
Sikapnya yang suka mengutip sampah dan mengumpulkannya di halaman rumah sejak sepuluh tahun lalu itu menimbulkan perasaan kurang senang dalam kalangan jirannya.  – K! ONLINE.


870 kg bunga kering tanpa permit dirampas
Oleh KOSMO!

12 Oktober 2020, 2:38 pm
Oleh NOR AZIHAN MD. GHAZALI
KLANG – Jabatan Perkhidmatan Kuarantin dan Pemeriksaan Malaysia (MAQIS) menyita sebuah kontena yang membawa 870 kilogram (kg) bunga kering tanpa permit di pintu masuk Pelabuhan Klang Utara, di sini Khamis lalu.
Dalam pemeriksaan kira-kira pukul 2 petang itu bagaimanapun tiada sebarang tangkapan dilakukan pihak berkuasa tersebut.
Pengarah MAQIS Selangor, Dr. Tarmisal Alimin berkata, hasil pemeriksaan menemui dua jenis bunga kering iaitu bunga lili dan kekwa yang diimport dari negara China.
Katanya, bunga kering dipercayai untuk perusahaan minuman dan makanan di pasaran tempatan.
“Hasil siasatan mendapati syarikat yang membawa masuk bunga kering tidak mempunyai permit import sah daripada MAQIS.

“Keseluruhan rampasan itu masing-masing 700 kg untuk bunga lili dan selebihnya 170kg bunga kekwa dengan dianggarkan bernilai RM26,587.43,” katanya dalam satu kenyataan di sini hari ini.
Beliau menambah kes disiasat mengikut Seksyen 11(1), Akta Perkhidmatan Kuarantin dan Pemeriksaan Malaysia 2011 (Akta 728).
“Jika di sabit kesalahan, boleh didenda tidak melebihi RM100,000 atau penjara selama tempoh tidak melebihi enam tahun atau kedua-duanya sekali,” ujarnya.
Jelas Tarmisal, pihaknya akan sentiasa memastikan ketelitian dan kecekapan bagi setiap pemeriksaan yang di laksanakan bagi kesemua keluaran pertanian yang diimport ke negara ini.
“Perkara ini penting kerana untuk memastikan jaminan setiap keluaran pertanian yang dibawa masuk ke negara ini tiada perosak dan penyakit serta mematuhi syarat dan peraturan yang ditetapkan kerajaan,” katanya. -K!ONLINE


Wanita ditahan cuba seludup dadah dalam coli
Oleh KOSMO!

12 Oktober 2020, 2:47 pm
JAKARTA – Seorang wanita ditahan kerana cuba menyeludup dadah jenis methamphetamine yang disorok di dalam coli di Lapangan Terbang Hang Nadim Airport di bandar Batam, Kepulauan Riau di Indonesia, lapor portal Tribune News semalam.
Suspek bersama rakan lelaki ditahan sekumpulan pegawai Keselamatan Penerbangan (Avsec) selepas sistem penggera pada mesin pengimbas keselamatan di lapangan terbang itu berbunyi.
Penahanan itu disahkan oleh Pengarah Komunikasi Maklumat Telekomunikasi dan Lapangan Terbang, Suwarso.
“Pagi tadi (semalam) pegawai-pegawai Avsec menahan suspek wanita yang juga seorang penumpang. Semasa melalui kawasan imbasan, sistem penggera tiba-tiba berbunyi.
“Pegawai wanita Avsec membuat pemeriksaan manual termasuk pada bahagian dada penumpang itu kerana mengesyaki ada objek disorok dalam bajunya.
“Selepas melakukan pemeriksaan lebih mendalam, ada satu bungkusan plastik hitam dipercayai mengandungi dadah methamphetamine dijumpai di dalam baju dalamnya,” katanya.

BACA >> Wanita gagal seludup keluar wang tunai RM10.25 juta
Rakan suspek, seorang lelaki pada awalnya cuba melarikan diri tetapi gagal. Dadah yang dirampas itu adalah seberat kira-kira 117 gram.
“Kedua-dua suspek dikenali dengan singkatan nama iaitu SM, 39, ialah seorang wanita dan As berumur 36 adalah lelaki,” jelasnya.
Suwarso berkata, kedua-dua suspek mahu menaiki penerbangan Batik Air pukul 7.30 pagi (waktu tempatan) ke Pulau Lombok. – Agensi


Bashar isytihar bencana di Syria
Oleh KOSMO!

13 Oktober 2020, 8:47 pm
DAMSYIK – Presiden Syria, Bashar al-Assad mengisytiharkan bencana negara hari ini selepas memeriksa tanaman yang musnah dalam kebakaran di rantau sebelah Laut Mediterranean di negara itu.
Kira-kira 25,000 orang terpaksa meninggalkan kediaman mereka, kata Pertubuhan Bangsa-Bangsa Bersatu sekali gus tamparan terhadap rantau berkenaan yang berfungsi sebagai ‘jelapang padi’ kerajaan Bashar.
Kebakaran itu yang berlaku ketika cuaca panas dan kering pada Jumaat lalu telah memusnahkan tanah pertanian dan hutan seluas lebih 9,000 hektar di wilayah pesisir pantai Latakia dan Tartus di samping Homs.
Di wilayah paling teruk terjejas iaitu Latakia, tiga orang meninggal dunia dan sekurang-kurangnya 70 yang lain dimasukkan ke hospital, kata Pejabat Hal Ehwal Kemanusiaan PBB.
Bashar menjanjikan sokongan kepada penduduk di kawasan terjejas terutamanya petani yang tanaman mereka musnah.
“Ini adalah bencana negara. Bencana kemanusiaan, ekonomi dan alam semula jadi,” kata Bashar.

Kebakaran hutan kerap berlaku di Syria pada penghujung musim panas, begitu juga di negara jirannya, Israel, Lebanon dan Cyprus. – AFP


SMSR terima pembiayaan RM3 juta daripada PMB Tijari
Oleh KOSMO!

13 Oktober 2020, 9:21 pm
KUALA LUMPUR – SMSR Resources Sdn.  Bhd. (SMSR) telah mendapat pembiayaan kewangan dari PMB Tijari Bhd. (PMB Tijari) berjumlah RM3 juta.
Dana tersebut bertujuan untuk  pembekalan, penghantaran, pengujian, dan penyelenggaraan hampir 400 unit bot penyelamat  gentian kaca termasuk trailer penarik bagi kegunaan Angkatan Pertahanan Awam (APM).
Pengarah SMSR, Syed Shukran Syed Muhamad berkata, bot-bot penyelamat gentian kaca ini akan dimanfaatkan di seluruh negeri termasuk di Sabah dan  Sarawak untuk kegunaan semasa bencana banjir atau sebarang kecemasan lain yang  memerlukan sokongan bot.
“Sebanyak 285 bot penyelamat telah  dihantar ke APM seluruh negara sejak awal 2018 dan hari ini sebanyak 106 bot penyelamat di  serahkan sebagai penutup kepada projek ini,” katanya dalam kenyataan yang dikeluarkan di sini semalam.
Selain itu, mengulas lanjut, Ketua Pegawai Eksekutif PMB Tijari,   Wan Sazriz Wan Zaid berkata, syarikat memberi tumpuan untuk  memperkasakan Perusahaan Kecil dan Sederhana (PKS) dalam pelbagai sektor melalui  penyelesaian kewangan patuh shariah bagi pasaran domestik sehingga ke peringkat global.
Jelas beliau, sehingga September lalu, PMB Tijari membiayai beberapa sektor utama iaitu pengangkutan,  minyak, gas & tenaga, teknologi & maklumat, serta sektor kesihatan.

“Sektor pengangkutan  merupakan jumlah peratusan pembiayaan terbesar iaitu hampir 70 peratus bagi keseluruhan  nilai pembiayaan,” ujarnya.


IMR jemput bekas pesakit Covid-19 terlibat kajian penyelidikan
Oleh KOSMO!

13 Oktober 2020, 11:50 pm
Oleh MOHD. HUSNI MOHD. NOOR
PUTRAJAYA – Institut Penyelidikan Perubatan (IMR), Kementerian Kesihatan menjemput rakyat Malaysia yang pernah dijangkiti kuman Covid-19 untuk menyertai satu kajian penyelidikan tindak balas antibodi.
Menerusi hantaran di Facebook yang dikongsi Ketua Pengarah Kesihatan, Tan Sri Dr. Noor Hisham Abdullah, sekumpulan penyelidik daripada IMR dilantik untuk mengendalikan kajian berkenaan.
“Sekumpulan penyelidik dari IMR di Institut Kesihatan Negara, Kementerian Kesihatan menjemput rakyat Malaysia yang pernah dijangkiti kuman Covid-19 untuk menyertai penyelidikan perubatan itu.
“Kajian itu bertajuk kajian membujur (Longitudinal Study) tindak balas antibodi neutralisasi dalam kalangan pesakit Covid-19 di Malaysia.
“Kajian ini penting bagi mengetahui paras antibodi neutralisasi (imuniti) di dalam darah yang boleh menghalang kuman Covid-19 dari menjangkiti pesakit yang pernah dijangkiti sebelum ini,” katanya.

Noor Hisham memaklumkan, penyelidikan ini telah mendapat kelulusan daripada Jawatankuasa Etika Penyelidikan Perubatan (MREC) KKM (NMRR-20-1676-55108).
Mereka yang berminat menyertai kajian itu boleh menghubungi Dr. Rafiza Shaharudin menerusi email [email protected] atau telefon 03-33627753 dan Dr. Masita Arip ([email protected] ) atau telefon 03-33627735.
Setakat hari ini, jumlah kumulatif kes yang telah pulih sepenuhnya dari Covid-19 adalah 11,372 kes iaitu 67.4 peratus daripada jumlah keseluruhan kes.
Malah, hari ini sahaja, jumlah kes yang telah pulih Covid-19 adalah 350 kes iaitu jumlah yang tertinggi direkodkan sejak permulaan pandemik di negara ini. -K! ONLINE


Semua solat ditangguhkan di masjid,surau Selangor
Oleh MOHD YUNUS YAKKUB

13 Oktober 2020, 10:37 pm
SHAH ALAM – Semua solat termasuk Jumaat dan fardhu lima waktu serta aktiviti pengimarahan di masjid dan surau Selangor ditangguhkan susulan Perintah Kawalan Pergerakan Bersyarat (PKPB) di Selangor mulai esok.
Pengarah Jabatan Agama Islam Selangor (JAIS), Mohd. Shahzihan Ahmad dalam kenyataan berkata, penangguhan itu melibatkan sebanyak 425 buah masjid, 278 Surau Kebenaran Solat Jumaat dan 1,747 surau sehingga 27 Oktober depan.
“Tindakan penangguhan bagi mengekang penularan kes Covid-19 yang membimbangkan dari terus menular di kalangan masyarakat di Selangor.
“Keputusan ini juga selari dengan hasrat JAIS dalam memastikan pentadbir masjid dan surau di Selangor dapat memberi kelangsungan keselamatan,kesejahteraan dan perlindungan terhadap anak kariah masing-masing dari menerima sebarang kesan penularan wabak dan penyakit, khususnya Covid-19,” katanya di sini hari ini.
Beliau memberitahu, pentadbir masjid dan surau seluruh negeri perlu memastikan solat Jumaat tidak dilaksanakan sepanjang penangguhan ini, sebaliknya digantikan dengan solat Zohor di kediaman masing-masing.
Kata Shahzihan, solat fardhu berjemaah lima waktu hanya dilaksanakan dengan had bilangan jemaah tidak melebihi tiga orang sahaja.

“Azan hendaklah dikumandangkan pada setiap waktu manakala aktiviti pengimarahan seperti kuliah Maghrib, Subuh dan Dhuha serta aktiviti agama yang lain juga hendaklah ditangguhkan buat sementara,” ujarnya. -K!ONLINE


Ronaldo positif Covid-19
Oleh KOSMO!

13 Oktober 2020, 10:46 pm
LISBON – Bintang Juventus, Cristiano Ronaldo disahkan positif wabak pandemik Covid-19 ketika menjalankan tugasnya bersama skuad antarabangsa Portugal.
Ia menyaksikan Portugal tidak dapat menggunakan khidmat penyerang sensasi berusia 35 tahun itu menjelang aksi Kumpulan A3 Liga Negara-Negara Eropah menentang Sweden di Stadium Jose Alvalade pada awal pagi Khamis ini.
“Cristiano Ronaldo digugurkan daripada skuad antarabangsa Portugal selepas positif Covid-19. Ia bermakna Ronaldo tidak akan bermain menentang Sweden.
“Ronaldo tidak menunjukkan sebarang simpton dan berada dalam keadaan baik. Kini dia perlu dilepaskan daripada pasukan untuk menjalani kuarantin.
“Keputusan ujian semua pemain lain adalah negatif dan mereka semua boleh turun menjalani latihan dengan skuad bimbingan Fernando Santos hari ini,” menurut kenyataan daripada Persatuan Bola Sepak Portugal.
Situasi itu menyaksikan pemenang lima Ballon d’Or tersebut, terus kempunan untuk menjaringkan gol bersama Portugal dalam dua aksi antarabangsa terakhir ketika seri tanpa jaringan dengan Sepanyol dan Perancis baru-baru ini.

Kali terakhir bekas penyerang Real Madrid dan Manchester United itu meledak gol buat Portugal ketika merakam dua jaringan membantu negara tersebut mencatat kemenangan 2-0 ke atas Sweden bulan lalu. – AGENSI


Lelaki maut ditimpa pokok pinang patah ketika angin kencang
Oleh KOSMO!

13 Oktober 2020, 10:40 pm
Oleh WAT KAMAL ABAS
TAIPING – Seorang lelaki maut selepas ditimpa pokok pinang patah akibat ribut kencang dalam kejadian di hujung bendang Kampung Relang, Batu Kurau dekat sini tengah hari tadi.
Dalam kejadian kira-kira pada pukul 1 tengah hari itu, mangsa, Hamize Abu Bakar, 58, ditemui orang awam dalam keadaan terbaring berhampiran motosikal miliknya.
Ketua Polis Daerah Taiping, Asisten Komisioner Osman Mamat berkata, pihaknya terus bergegas ke lokasi kejadian selepas menerima maklumat tersebut daripada orang awam.
“Tiba di tempat kejadian, mangsa masih tidak sedarkan diri dan dia kemudian disahkan meninggal dunia di lokasi kejadian oleh pasukan perubatan yang hadir.
“Siasatan lanjut mendapati mangsa mengalami kecederaan di bahagian kepala selepas ditimpa pokok pinang yang telah patah akibat angin kencang di lokasi kejadian,” katanya ketika dihubungi hari ini.

Tambah Osman, mangsa yang merupakan pengawal keselamatan sekolah itu sering ke lokasi kejadian bagi mengusahakan kebun selepas tamat waktu bekerja.
“Dia dipercayai ingin menunggang motosikal pulang ke rumah ekoran keadaan cuaca yang mendung dan angin kencang di lokasi kejadian sebelum ditimpa pokok pinang tersebut,” katanya.
“Mayat mangsa kemudian dibawa ke Hospital Taiping untuk proses bedah siasat,” katanya. -K! ONLINE


Warga kota perlu kuarantin 14 hari jika ke Kelantan
Oleh KOSMO!

13 Oktober 2020, 10:26 pm
Oleh ROSLIZA MOHAMED
KOTA BHARU – Jabatan Kesihatan Kelantan mengingatkan individu yang pulang ke negeri ini dari dari Selangor, Kuala Lumpur dan Putrajaya agar menjalani kuarantin di rumah selama 14 hari sebelum bergaul rapat dengan ahli keluarga yang lain.
Pengarahnya, Datuk Dr. Zaini Hussin berkata, saranan itu berikutan pengumuman Perintah Kawalan Pergerakan Bersyarat (PKPB) di tiga kawasan tersebut
“Sekiranya dapat menyediakan inap desa, ia adalah lebih baik. Jika tinggal serumah, asingkan mereka di bilik berasingan yang mempunyai kemudahan bilik air.
“Makanan dan minuman perlu dihantar ke dalam bilik selain dinasihatkan supaya tidak berada di luar bilik. Sekiranya keluar bilik, mereka perlu memakai pelitup muka dan penjarakan fizikal sekurang-kurangnya satu meter dari ahli keluarga lain,” katanya dalam satu kenyataan di sini hari ini.
Kenyataan itu berikutan kerajaan membuat pengumuman tiga kawasan tersebut dikenakan PKPB bermula pukul 12 malam ini yang berkemungkinan besar dan ramai individu akan keluar dari kawasan tersebut menuju ke Kelantan.

Mengulas lanjut, menurut Zaini, dalam tempoh 14 hari itu, mereka digalakkan untuk membeli makanan dari kedai atau dalam talian menggunakan khidmat penghantar makanan dengan membayar secara dalam talian.
Katanya, mereka yang mula bergejala perlu dibawa ke klinik kesihatan berdekatan untuk proses saringan.
“Jabatan Kesihatan Kelantan akan menyaring semua perantau bergejala yang datang dari kawasan tersebut berisiko dalam masa 14 hari.
“Bagi yang mempunyai gejala setelah kontak dengan mereka perlu ke fasiliti kesihatan untuk pemeriksaan lanjut. Sekiranya, anda atau ahli keluarga perlu melakukan swab, jangan risau kerana proses tersebut tidak sakit dan merbahaya,” katanya. -K! ONLINE


PKPB dijangka tidak beri impak besar kepada ekonomi
Oleh MUHAMMAD IKHWAN IDERIS

13 Oktober 2020, 8:50 pm
KUALA LUMPUR – Pelaksanaan Perintah Kawalan Pergerakan Bersyarat (PKPB) di Selangor, Wilayah Persekutuan Kuala Lumpur dan Putrajaya bermula hari ini dijangka tidak memberi impak besar kepada ekonomi.
Firma penyelidikan MIDF Research berkata, ia disebabkan syarat yang lebih ringan dan syarikat dibenarkan beroperasi mengikut prosedur operasi standard (SOP) yang ditetapkan bagi setiap industri.
“Bagaimanapun, kami mengakui impak PKPB kepada ekonomi, sebahagian besar disebabkan perbelanjaan pengguna yang lebih rendah serta kesan limpahannya kepada industri perkhidmatan seperti perdagangan runcit, restoran, hotel dan pelancongan.
“Namun, dari segi ekonomi, kami menjangkakan impak PKPB kepada pertumbuhan ekonomi bagi suku keempat tahun ini adalah minimal, jadi kami mengekalkan unjuran keluaran dalam negara kasar -4.8 tahun ini,” katanya dalam nota penyelidikan yang dikeluarkan di sini semalam.

Menurut MIDF, perbelanjaan pengguna akan disokong pembelian secara online menerusi platform e-dagang, perkhidmatan penghantaran ke rumah dan perkhidmatan kewangan online.
Katanya, perkhidmatan telekomunikasi turut menerima faedah daripada kebergantungan yang semakin meningkat kepada perkhidmatan internet untuk pembelian online dan pelaksanaan konsep bekerja dari rumah.

Sementara itu, Ahli Ekonomi OCBC Bank, Wellian Wiranto berkata, PKPB di Lembah Klang dan Sabah melibatkan hampir separuh saiz ekonomi negara dengan Selangor mewakili hampir satu per empat daripada ekonomi, manakala Kuala Lumpur mewakili 16 peratus.
Jelas beliau, orang ramai mungkin akan kembali gusar akan risiko jangkitan dan menjauhi kawasan awam, seterusnya memberi kesan kepada perbelanjaan pengguna.
“PKPB ini hadir sewaktu fasa moratorium pembayaran pinjaman automatik telah tamat, keperluan untuk membayar pembiayaan rumah dan kereta akan menambah tekanan kepada pemulihan ekonomi pada suku keempat ini.
“Tempoh dua minggu ini sangat kritikal, mungkin syarat ketat dapat meratakan lengkuk jangkitan sekali lagi, seterusnya membantu mengekalkan momentum pertumbuhan dan membolehkan Bank Negara mengekalkan kadar dasar semalaman pada mesyuarat 3 November depan,” terang beliau.


UMNO pertimbang tarik diri sokong PN
13 Oktober 2020, 11:47 pm
KUALA LUMPUR- Politik negara semakin bergolak apabila UMNO membuat pertimbangan untuk menarik diri daripada menyokong Perikatan Nasional.
Setiausaha Agung UMNO, Datuk Seri Ahmad Maslan berkata, keputusan itu dicapai pada mesyuarat Biro Politik Majlis Tertinggi UMNO yang dipengerusikan Presiden UMNO, Datuk Seri Ahmad Zahid Hamidi sebentar tadi.
“UMNO membuat pertimbangan untuk menarik diri daripada menyokong Perikatan Nasional (PN) dan akan memberi syarat baharu kepada Kerajaan PN bagi meneruskan kerjasama politik secara perjanjian bertulis untuk dilaksanakan secepat mungkin.
“UMNO akan mencadangkan kepada Jawatankuasa Pemandu Muafakat Nasional (MN) agar MN didaftar dengan segera sebagai sebuah gabungan politik yang sah,” katanya dalam satu kenyataan hari ini.
Menurut Ahmad Maslan, parti itu mengambil kira bahawa keadaan kestabilan politik dan pertumbuhan ekonomi yang mesti ditingkatkan.
“Sebarang keputusan yang UMNO lakukan adalah untuk manfaat rakyat, agama, bangsa dan negara,” jelas beliau.

Katanya, UMNO akan memastikan pandemik Covid-19 dapat diurus kerajaan dan pihak yang berkaitan.
Dalam pasa itu, beliau turut memaklumkan, Perhimpunan Agung UMNO akan diadakan pada 19 Disember ini. -K! ONLINE


PPj umum penutupan operasi taman awam mulai esok
Oleh KOSMO!

13 Oktober 2020, 9:59 pm
Oleh MOHD. HUSNI MOHD. NOOR
PUTRAJAYA – Perbadanan Putrajaya (PPj) menutup sementara enam taman-taman awam di Pusat Pentadbiran Kerajaan Persekutuan selaras arahan pelaksanaan Perintah Kawalan Pergerakan Bersyarat (PKPB) yang bermula esok.
Dalam kenyataan akhbar, PPj memaklumkan, penutupan itu bermula esok hingga 27 Oktober ini.
Menurutnya, taman-taman awam terbabit adalah Taman Wetland Putrajaya, Taman Wawasan, Taman Putra Perdana, Taman Botani Putrajaya, Taman Saujana Hijau dan Taman Rimba Alam.
“Selain itu, PPj turut mengumumkan penutupan sementara kemudahan kompleks sukan, pusat pembelajaran kejiranan dan kompleks kejiranan seliaannya atas saranan Majlis Keselamatan Negara (MKN).
“Kemudahan yang ditutup termasuk Taman Cabaran (Presint 5), Padang Bola Sepak Sintetik (Presint 8), Kompleks Futsal (Presint 18) dan Kompleks Sukan Taman Pancarona.

“Selain itu, turut ditutup ialah Pusat Pembelajaran Kejiranan di Presint 8, 9, 11, dan 16. Kemudahan lain ditutup adalah Kompleks Kejiranan di Presint 9, 11 dan 16 selain Dewan Serbaguna Presint 8,” katanya.
Dalam pada itu, Marina Putrajaya Sdn. Bhd. turut mengumumkan penutupan bagi operasi Marina Putrajaya, Cruise Tasik Putrajaya, Kompleks Sukan Air Putrajaya dan Pusat Rekreasi Air Putrajaya.
Sementara itu, polis Ibu Pejabat Daerah Putrajaya akan melakukan empat sekatan jalan raya (SJR)  di sekitar Putrajaya menjelang pelaksanaan Perintah Kawalan Pergerakan Bersyarat (PKPB) bermula tengah malam ini.
Ketua Polis Daerah Putrajaya, Asisten Komisioner, Mohd. Fadzil Ali berkata, empat Sekatan Jalan Raya (SJR) akan dibuat sekitar Putrajaya menjelang pelaksanaan PKPB mulai tengah malam ini.
SJR itu di Lebuh Sentosa menghala keluar ke Lebuh Raya Maju (Mex Expressway), Persiaran Selatan menghala keluar ke Dengkil, Persiaran Utara Pintu Dua A menghala ke Kajang dan Persiaran Utara Pintu Tiga menghala ke Puchong.
Menurutnya, seramai 188 pegawai dan anggota terlibat pada operasi berkenaan mengikut penggiliran tiga syif.
“Orang awam perlu boleh memohon kebenaran merentas daerah daripada Ketua Balai Presint 7 dan Presint 11,” katanya.
Wilayah Persekutuan Putrajaya adalah salah satu kawasan yang terbabit arahan pelaksanaan PKPB selama 14 hari bermula esok selain Selangor dan Kuala Lumpur. -K! ONLINE


Kadar pengangguran bulan Ogos kekal pada 4.7 peratus
Oleh KOSMO!

13 Oktober 2020, 8:47 pm
KUALA LUMPUR – Lebih 80 peratus daripada jumlah keseluruhan penganggur seramai 741,600 pada bulan Ogos dikategorikan sebagai penganggur aktif.
Menurut Laporan Tenaga Buruh Malaysia yang dikeluarkan oleh Jabatan Perangkaan, sebanyak 9.4 peratus atau 58,000 orang daripada jumlah berkenaan pula berada dalam pengangguran jangka panjang selama lebih daripada setahun.
“Kumpulan yang tidak aktif atau kumpulan pasif menganggur yang dipercayai tiada pekerjaan pada bulan tersebut meningkat 0.3 mata peratus kepada 126,500 orang pada bulan Ogos berbanding 124,900 orang pada Julai 2020,” katanya di sini semalam.
Laporan berkenaan menjelaskan, kadar pengangguran untuk bulan Ogos lalu kekal pada 4.7 peratus.
Jelasnya, bilangan penganggur turun secara marginal bulan ke bulan sebanyak 3,500 orang iaitu 741,600 pada Ogos berbanding 745,100 pada Julai.
Selain itu, menurut laporan berkenaan, dari segi kumpulan umur pula, kadar pengangguran belia sentiasa lebih tinggi daripada kadar keseluruhan dan orang dewasa.

“Bagi belia berumur 15 hingga 24 tahun, kadar pengangguran turun 0.2 mata peratus berbanding Julai kepada 13.7 peratus.
“Kadar pengangguran bagi belia berumur 15 hingga 30 tahun menurun kepada 8.9 peratus,” katanya.


Tiga banduan di Penjara Seberang Perai disahkan positif Covid-19
Oleh KOSMO!

13 Oktober 2020, 7:16 pm
Oleh NOOR HASLIZA NUSI
GEORGE TOWN – Tiga banduan di Kompleks Penjara Seberang Perai di Jawi, Seberang Perai Selatan dekat sini pula disahkan positif Covid-19 hari ini.
Pengarah Penjara Negeri, Roslan Mohamed berkata, banduan yang disahkan positif Covid-19 itu telahpun dikuarantin dan diasingkan.
Menurutnya, siasatan lanjut masih dijalankan berhubung penularan jangkitan virus berkenaan oleh pihak Kementerian Kesihatan Malaysia (KKM).
“Ya…Ada tiga kes banduan yang positif Covid-19 di Penjara Jawi Pulau Pinang hari ini. Mereka yang positif sudah diasingkan blok untuk rawatan.
“Maaf, saya tidak boleh menjawab soalan sama ada banduan terbabit merupakan kontak rapat dengan banduan di Penjara Reman Pulau Pinang atau sebaliknya kerana saya tiada maklumat lagi mengenai perkara itu,” katanya ketika dihubungi Kosmo! di sini sebentar tadi.

Beliau memberitahu, proses sanitasi telahpun dilaksanakan termasuk kesemua blok berkenaan sebelum ini.
Sementara itu, Kosmo! difahamkan Pejabat Setiausaha Kerajaan Negeri telah mengeluarkan memo kepada seluruh jabatan di negeri ini berhubung tindakan pencegahan awal bagi mengesan kontak rapat bagi kes positif Covid-19 di Pulau Pinang.
Memo yang dihantar menerusi emel itu adalah bagi mengenalpasti maklumat pegawai dan kakitangan yang mempunyai pasangan yang bertugas di penjara itu, menghantar anak kepada pengasuh di Kuarters Penjara Seberang Perai atau ke Kelas Al-Quran Dan Fardhu Ain (KAFA) di penjara berkenaan.
Sementara itu, Ketua Pengarah Kesihatan Tan Sri Dr. Noor Hisham Abdullah pada sidang akhbar sebentar tadi memaklumkan Kluster Penjara Jawi merupakan kluster baharu di negeri ini selepas Kluster Penjara Reman Pulau Pinang. – K! ONLINE


Tentera semut tukar taktik seludup ketum
Oleh KOSMO!

13 Oktober 2020, 6:50 pm
Oleh YATIMIN ABDULLAH
RANTAU PANJANG – Taktik memunggah daun ketum dalam kuantiti kecil menjadi modus operandi baharu penyeludup atau tentera semut untuk menyeludup bahan terlarang itu ke negara jiran menerusi laluan tikus di sepanjang sungai Golok.
Tidak cukup dengan itu, mereka akan mengumpulkan daun-daun ketum tersebut di satu kawasan yang dijadikan sebagai transit sementara sebelum di bawa keluar.
Taktik itu didedahkan oleh Pegawai Pemerintah Pasukan Gerakan Am (PGA) Batalion 7, Superintendan Azhari Nusi melalui hasil siasatan dan kejayaan rampasan yang dilakukan oleh pihaknya sebelum ini.
Azhari berkata, taktik itu digunakan selepas PGA memperketatkan kawalan sempadan negara di negeri ini menerusi Op Benteng Koronavirus (Op Benteng Covid-19).
“PGA Batalion 7 mengagalkan cubaan menyeludup 111 kilogram (kg) daun ketum ke Thailand dalam dua serbuan berasingan di Tanah Merah semalam.

“Serbuan pertama pada pukul 7.20 malam di kawasan kebun getah dekat Kampung Jedok, Tanah Merah kita berjaya rampasan ketum seberat 17 kg yang dibungkus menggunakan plastik dalam sebuah bangsal,” katanya pada sidang media di Markas Taktikal PGA Lubok Stol di sini hari ini.
Azhari berkata, kira-kira satu jam 30 minit kemudian, pihaknya sekali lagi berjaya merampas 94 kg daun ketum dalam sebuah bangsal berhampiran Kampung Jedok.
Katanya, rampasan itu membabitkan nilai berjumlah RM3,300 dan hasil siasatan mendapati ketum-ketum itu akan diseludup menggunakan laluan tikus.
Azhari turut mendedahkan, tentera semut yang aktif menyeludup daun ketum di negeri ini sanggup mengambil risiko dengan membawa barang larangan itu dari utara tanah air untuk dibawa negara jiran menggunakan pangkalan haram. -K! ONLINE


660 kes Covid-19, enam kluster lagi dikesan
Oleh KOSMO!

13 Oktober 2020, 6:47 pm
Oleh SITI A’ISYAH SUKAIMI
PUTRAJAYA – Sebanyak 660 kes baharu Covid-19 dilaporkan hari ini termasuk daripada enam kluster baharu menjadikan jumlah kes positif sebanyak 16,880 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 658 kes adalah penularan tempatan manakala dua kes import dari India dan Nepal.
“Di Sabah, empat kluster baharu dilaporkan hari ini iaitu Kluster Semarak dengan 14 kes, Kluster Bina (14), Kluster Sabindo (14) dan Kluster Bestari (19).
“Dua kluster lain ialah Kluster Bah Kenangan di Selangor (18 kes) dan Kluster Penjara Jawi di Pulau Pinang (dua kes),” katanya.
Beliau berkata demikian pada sidang akhbar secara langsung di Facebook Live Kementerian Kesihatan di sini hari ini.

Noor Hisham berkata, empat lagi kematian berkaitan Covid-19 dilaporkan menjadikan sebanyak 163 kes kematian sehingga kini. -K! ONLINE


Speakeasy Cafe Wonda terima kunjungan lebih 1,300 pelanggan
Oleh KOSMO!

13 Oktober 2020, 8:41 pm
KUALA LUMPUR – Kafe mudah alih Speakeasy Cafe oleh Wonda Coffee mendapat sambutan hangat apabila lebih 1,300 penggemar kopi dari seluruh pelusuk Lembah Klang telah mengunjungi kafe tersebut sejak pembukaannya September lalu.
Direka bentuk supaya kelihatan seperti sebuah bas yang lama ditinggalkan, pengunjung akan menemui ‘syurga kopi’ pada bahagian dalam bas dan dihidangkan secawan kopi premium Wonda percuma serta roti dari Maru Bakes, menerusi kerjasama dengan myNEWS.com.
Tidak seperti kedai kopi biasa, penggemar kopi perlu memburu lokasi kafe mudah alih tersebut sebelum mendapatkan kod untuk beroleh akses masuk, menjanjikan pengalaman yang lebih eksklusif dan bermakna.

Speakeasy Cafe merupakan satu lagi kempen kreatif Wonda Coffee yang berpaksikan pengguna, memberikan mereka satu bentuk eskapisme dalam persekitaran yang mencabar sekarang.
Naib Presiden Kanan Pemasaran dan Perniagaan Alternatif Etika, Santharuban T. Sundaram berkata, pihaknya sentiasa berusaha untuk meningkatkan kualiti pengalaman pengguna dengan jenama Wonda Coffee.
“Bekerjasama dengan jenama dan rakan kongsi yang menambah nilai pengalaman pengguna, adalah faktor kejayaan bagi kempen yang kami anjurkan.

“Kami berbesar hati dapat bekerjasama dengan myNEWS.com dan Maru Cafe untuk Speakeasy Cafe pertama kami, membolehkan pengunjung menikmati kopi premium Wonda 3-dalam-1 bersama roti dari Maru Bakes,” katanya.
Beliau berkata demikian menerusi kenyataan yang dikeluarkan di sini baru-baru ini.
Maklumat lanjut mengenai promosi terbaharu Wonda Coffee boleh didapati di laman Facebook WondaCoffeeMalaysia.


Peluang makan tengah hari dalam Airbus A380
Oleh KOSMO!

13 Oktober 2020, 8:20 pm
SINGAPURA – Hidangan di lapangan terbang menjadi popular tanpa disangka untuk Singpore Airlines dengan beratus-ratus ‘penumpang’ membayar harga menyamai tiket tambang murah untuk makan di dalam pesawat jumbo Airbus A380 .
Pada harga sedikit mahal sekitar AS$470 (RM1,946), orang ramai yang meminati hidangan yang disediakan untuk syarikat penerbangan boleh makan di dalam A380 iaitu pesawat penumpang terbesar di dunia.
Akhbar Straits Times melaporkan, peluang menikmati hidangan dalam pesawat itu terbukti popular dengan semua 900 tempat duduk yang ditawarkan untuk makan tengah hari pada 24 dan 25 Oktober ini habis dijual dalam masa setengah jam selepas tempahan dibuka kelmarin.
Berikutan permintaan begitu memberangsangkan, Singapore Airlines mengumumkan bahawa ‘restorannya’ akan dibuka untuk tambahan dua hari lagi, manakala makan tengah hari dan makan malam ditawarkan pada semua empat tarikh tersebut.
Ketika industri penerbangan global dilanda krisis akibat pandemik koronavirus, banyak syarikat penerbangan mencari jalan alternatif bagi menjana wang termasuk ‘penerbangan tanpa destinasi’ dan lawatan pesawat.
Singapore Airlines membuang beribu-ribu pekerja dan menutup operasi hampir semua pesawatnya pada tahun ini. – AFP


Koleksi peribadi ‘Pak Long’ jadi tumpuan warganet
Oleh KOSMO!

13 Oktober 2020, 7:47 pm
Oleh MOHD. HUSNI MOHD. NOOR
PUTRAJAYA – Sidang akhbar Menteri Kanan (Keselamatan) Datuk Seri Ismail Sabri Yaakob hari ini mencuri tumpuan warganet apabila ada yang berminat pada ‘benda’ lain di samping mengikuti perkembangan semasa Covid-19.
Ismail Sabri menerusi hantaran di Facebook sebentar tadi memaklumkan, beliau mendapati ada warganet yang berminat dengan pelbagai koleksi peribadinya yang kebetulan berada di belakang ketika sesi sidang akhbar tadi.
Dengan membahasakan diri sebagai Pak Long, Ismail Sabri berkata, baju yang dipakainya juga turut menarik perhatian netizen sehingga ada yang mahu membuat bidaan.
“Pak Long terbaca juga komen-komen kalian selepas sidang akhbar perkembangan Covid-19 tadi.
“Ramai juga ya yang nak bida baju Pak Long dan barang perhiasan di belakang seperti helmet, bola, tengkolok dan sebagainya. Apa-apa pun terima kasih dan #staysafe semua,” katanya.

Bermula 7 Oktober lalu, Ismail Sabri yang juga Menteri Pertahanan mengadakan sidang akhbar secara langsung dari kediamannya kerana terpaksa menjalani kuarantin kendiri selama 14 hari bermula 6 Oktober.
Pada hantaran sama, Ismail turut berpesan kepada rakyat yang berada di kawasan Perintah Kawalan Pergerakan Bersyarat (PKPB) supaya mematuhi prosedur operasi standard (SOP) yang sudah diumumkan.
“Jangan lupa kerap cuci tangan, pakai pelitup muka dan jaga penjarakan sosial. Kita terus lawan dan bangkit kembali menentang penularan Covid-19,” katanya. – K! ONLINE


Moratorium automatik perlu dikembalikan
Oleh KOSMO!

13 Oktober 2020, 8:25 pm
KUALA LUMPUR – Pertubuhan Usahawan Generasi Muda Berjaya Malaysia (GMB Malaysia) menggesa Perdana Menteri, Tan Sri Muhyiddin Yassin menyambung semula moratorium automatik untuk semua jenis pinjaman dari bank dan institusi kewangan di bawah Bank Negara.
Presidennya, Agil Faizal Ahmad Fadzil berkata, ia perlu dikuatkuasakan serta-merta sehingga Januari 2021 sehubungan penguatkuasaan Perintah Kawalan Pergerakan Bersyarat (PKPB) di Sabah dan Lembah Klang.
Jelasnya, berdasarkan pengalaman sebelum ini, PKPB akan membantutkan perjalanan dan aktiviti perniagaan sehingga mengakibatkan kerugian serta masalah aliran tunai buat peniaga, syarikat dan pekerja.
“Moratorium automatik dilihat sebagai penyelamat paling pantas dan berkesan kepada semua kerana beberapa faktor, antaranya aliran tunai yang dapat dijimatkan melalui moratorium dapat digunakan untuk membeli keperluan harian.
“Lebihan wang tunai boleh merancakkan pasaran pelaburan seperti unit amanah, emas dan bursa saham yang ternyata telah dibantu pedagang runcit ketika pelaksanaan moratorium.
“Selain itu, ia dapat merancakkan semula ekonomi domestik setelah PKPB tamat manakala institusi perbankan tidak melaporkan kerugian, malah mencatatkan keuntungan ketika moratorium berjalan sebelum ini,” katanya menerusi siaran akhbar yang dikeluarkan semalam.

Menurut Agil, bagi berlaku adil kepada institusi perbankan, moratorium automatik hanya patut diberi kepada pinjaman yang dibuat sebelum Februari 2020 dan bukan kepada pinjaman baharu.